Tanah Melayu setaraf empayar British

Kebelakangan ini makin banyak persoalan mengenai peranan negeri-negeri di Malaysia yang sering dilontarkan oleh orang ramai, khususnya berkaitan dengan Pilihan Raya Negeri Sabah dan juga perihal Bangsa Johor.Meskipun perkara berkaitan Sabah dan Sarawak adalah sesuatu topik yang berbeza – kedua-dua negeri itu menjadi sebahagian dari Malaysia bermula 16 September 1963 – Apa yang bakal dibicara ini lebih kepada Semenanjung secara khususnya.Umumnya, rakyat Malaysia menganggap Semenanjung Malaysia, Malaya ataupun Tanah Melayu, pernah dijajah secara total oleh pihak British sehingga 31 Ogos 1957. Namun jika kita meneliti fakta-fakta dan rekod sejarah yang ada, naratif sebegini dengan mudahnya boleh disangkal.Di perkarangan Istana Buckingham sendiri terdapat beberapa tiang yang mencatatkan negara yang pernah mereka jajah, ataupun di bawah naungan/pengaruh/perlindungan empayar British ketika itu, termasuk Tanah Melayu.Namun jika kita teliti balik sejarah, Kesultanan Melayu itu sendiri tidak pernah hilang kuasa, malah kedaulatan dan kelangsungan di sembilan buah negeri di Semenanjung telah berjaya dipertahankan oleh Sultan-Sultan kita.Berlainan dengan negara bekas jajahan British yang lain seperti India, di mana warisan empayar Mughal bersama dengan maharajanya dimusnahkan begitu sahaja.Sesetengah pihak akan mengatakan bahawa kejatuhan Kota Melaka itu sendiri merupakan titik pertama penjajahan kuasa Barat ke atas Tanah Melayu.Ini adalah sebuah pandangan yang terlalu simplistik. Walaupun benar Kota Melaka itu sendiri telah berjaya ditakluk oleh Portugis, namun Kesultanan Melaka, yang mewarisi kedaulatan Kerajaan Srivijaya terdahulu, tidak jatuh dan ditundukkan – malah mekar berkembang lagi di negeri-negeri lain bermula dengan Kesultanan Johor dan Perak.Kita juga perlu lihat dari segi geografi wilayah pengaruh Melaka itu sendiri.Kejatuhan Kota Melaka bukan bermakna kejatuhan Kesultanan dan wilayah pengaruhnya yang luas – dari Pattani, Thailand sehingga ke Jambi, Indonesia.Berlainan dengan negara bekas jajahan British yang lain seperti India, di mana warisan empayar Mughal bersama dengan maharajanya dimusnahkan begitu sahaja.Wilayah-wilayah jajahan takluk Melaka itu sendiri mempunyai pengalaman yang berlainan dengan kedatangan kuasa Barat di daerah mereka.Dalam skop Tanah Melayu itu sendiri, Sultan-Sultan di sembilan buah negeri tidak pernah melepaskan kuasa kepada pihak British, sebaliknya hanya menerima bantuan mereka sebagai penasihat hal-hal yang berkait dengan pengurusan negeri dan wilayah.Berlainan dengan Melaka dan Pulau Pinang, negeri-negeri Tanah Melayu yang lain mempunyai sistem penasihat/residen yang berbeza, di mana kuasa Sultan itu sendiri masih mempunyai kata keputusan ataupun final say.Malah, pihak British, melalui pelbagai dokumen perundangan, juga mengakui kedaulatan Sultan dan negeri kita.Contohnya seperti kes pembunuhan oleh Ethel Proudlock pada tahun 1911 di Kuala Lumpur – di mana King George V mengakui beliau tidak boleh mengurniakan pengampunan kepada Ethel kerana Selangor adalah sebuah negeri yang mempunyai undang-undang dan pemerintahnya sendiri, justeru hanya Sultan Selangor pada ketika itu, Sultan Alauddin Sulaiman Shah, yang boleh memberikan sebarang pengampunan.Sultan Alauddin Sulaiman ShahKes ini berakhir apabila Tuanku Sultan telah mengampunkan Ethel Proudlock, walaupun telah dinasihati sebaliknya oleh pegawai British. Ini jelas menunjukkan kedaulatan Sultan di Tanah Melayu yang tidak pernah hilang, malah diiktiraf oleh pihak British.Pada masa yang sama, terdapat satu lagi kes yang membuktikan kedaulatan Sultan-Sultan kita, Kes Mighell v. Sultan of Johore (1894) menunjukkan Maharaja Abu Bakar, Sultan Johor ketika itu, mempunyai kedaulatan sendiri sebagai pemimpin ulung Johor – justeru tidak boleh dibicarakan oleh pihak kehakiman di Britain atas sebab Johor itu sendiri adalah sebuah negeri yang bebas dan berdaulat dan setaraf dengan Empayar British sendiri.Maharaja Abu Bakar, Bapa Pemodenan Johor yang merupakan sahabat kepada Ratu Victoria.Malaya seperti yang kita tahu, yang juga dikenali sebagai Persekutuan Tanah Melayu, merupakan persekutuan negeri-negeri di bawah pemerintahan Sultan di Tanah Melayu, serta negeri Melaka dan Pulau Pinang yang terletak di bawah pentadbiran total pihak British.Persekutuan Tanah Melayu pada 1963 kemudiannya bergabung dengan Sabah dan Sarawak untuk membentuk Malaysia.Jika dilihat secara total, penjajahan pihak British itu sendiri tidak pernah komprehensif ataupun sempurna, dan pembentukan Persekutuan Tanah Melayu juga tidak boleh wujud tanpa persetujuan sembilan Sultan di Malaya.Penggubalan dan pembentukan Perlembagaan kita sendiri melalui Suruhanjaya Reid juga belaku atas izin dan perkenan Duli Yang Maha Mulia Raja-Raja Melayu – setiap pelantikan anggota dalam Suruhanjaya tersebut pada ketika itu harus berdasarkan perkenan Sultan-Sultan kita.Contohnya, pelbagai perenggan awal dalam laporan Suruhanjaya Reid menegaskan tentang “pelantikan atas nama Permaisuri Britain dan Yang Mulia Raja-Raja Melayu,” serta “Persetujuan dengan Majlis Raja-Raja” jelas menunjukkan kedudukan penting dan kedaulatan Sultan-Sultan di Tanah Melayu sebelum 31 Ogos 1957 lagi.Kewujudan Perseukutan Tanah Melayu, dan seterusnya Malaysia, itu sendiri adalah hasil daripada kedaulatan dan kelangsungan Raja-Raja Melayu.Majlis Raja-Raja Melayu, serta para pembesar dan juga pegawai British, tahun 1957Ramai di kalangan kita pada hari ini suka untuk menyebarkan naratif bahawa “penjajahan” yang berlaku di negara kita pada masa lampau berpunca daripada kelemahan Sultan-Sultan Tanah Melayu, walhal perkara ini sudah tentu jauh daripada kebenaran yang nyata dan termaktub.Sebagai rakyat Malaysia yang cintakan tradisi dan sejarah kita, kita harus berusaha untuk mengekang ideologi dan naratif liberal sebegini sebelum ia tersebar.Mana mungkin Tanah Melayu itu sendiri pernah dijajah seperti negara lain apabila kesultanan Melayu sering diiktiraf sebagai kerajaan setaraf oleh empayar Britain itu sendiri?Jika kita benar-benar dijajah secara total, sudah tentu perkenan Sultan-Sultan kita tidak termasuk dalam Suruhanjaya Reid dan proses pembentukan Persekutuan Tanah Melayu itu sendiri.Kelangsungan negara kita Malaysia ini adalah hasil daripada kegigihan dan kesepakatan Majlis Raja-Raja Melayu, serta orang-orang Sabah dan Sarawak.Dalam menempuhi cabaran-cabaran yang akan datang, adalah amat wajar jika kita sebagai sebuah negara berdaulat terus mempelajari dan mengaplikasikan kegigihan dan kesepakatan yang ditunjukkan.* Tulisan ini merupakan pandangan penulis yang tidak semestinya mencerminkan pendirian MalaysiaNow.


Putrajaya sekali lagi beri jaminan Parlimen bersidang pada masa sesuai

Putrajaya hari ini sekali lagi memberi jaminan sidang Parlimen akan segera diadakan apabila tiba masa yang sesuai sama ada sebelum atau selepas darurat ditamatkan pada 1 Ogos 2021 depan.Dalam sebuah kenyataan hari ini, Menteri Undang-Undang Takiyuddin Hassan berkata sidang Parlimen yang akan diadakan tetap bergantung kepada situasi semasa Covid-19 dan nasihat pihak berkuasa kesihatan negara.“Perkara ini bergantung kepada nasihat dan pandangan pakar yang akan diperolehi oleh kerajaan daripada semua pihak yang berkenaan terutamanya kementerian kesihatan Malaysia dan Majlis Keselamatan Negara,” kata Takiyuddin yang juga merupakan Ahli Parlimen Kota Bharu.Dalam pada itu, beliau turut mengalu-alukan pandangan semua pihak berkenaan termasuk pembangkang berhubung penguatkuasaan darurat yang dilaksanakan ketika ini selain berkata kerajaan maklum mengenai gesaan beberapa badan berhubung isu persidangan dewan legislatif negara itu.“Semua pihak termasuk pembangkang masih boleh menyalurkan sebarang pandangan kepada kerajaan melalui saluran-saluran yang dibenarkan, termasuklah melalui Jawatankuasa Khas Bebas yang ditubuhkan di bawah Ordinan Darurat bagi menasihati Yang di-Pertuan Agong mengenai hal-hal berkaitan kuat kuasa Darurat.”Katanya, tidak wajar wujud kesangsian kononnya berlaku salah guna kuasa dalam pengurusan darurat kerana sistem kerajaan ketika ini berfungsi seperti biasa.“Sistem Kerajaan berfungsi sebagaimana biasa termasuklah dalam aspek pemantauan pentadbiran oleh pihak penguatkuasa terutamanya Suruhanjaya Pencegahan Rasuah Malaysia (SPRM), Jabatan Audit Negara dan juga Jawatankuasa Kira-kira Wang Awam (PAC),” katanya.Sebelum ini, gesaan untuk sidang Parlimen diadakan disuarakan pelbagai pihak termasuk dalam kalangan pembangkang.Presiden PKR Anwar Ibrahim dan beberapa ahli Parlimen dari Umno turut dilihat mengepalai tuntutan itu melalui media sosial dan beberapa kenyataan rasmi parti.Usaha tersebut turut dijalankan NGO Tamat Darurat yang diketuai Khalid Samad bagi menarik perhatian Yang di-Pertuan Agong untuk menamatkan darurat dan persidangan Parlimen dapat segera diadakan.


Kes harian menurun ke paras 4,600

Malaysia merekodkan kes baru sebanyak 4,626 menjadikan kes keseluruhan Covid-19 meningkat sebanyak 2,688,149 kes.4,690 pesakit juga direkodkan sembuh, menjadikan jumlah keseluruhan pesakit sembuh sebanyak 2,596,509.Dalam pada itu, kes yang memerlukan rawatan di unit rawatan rapi (ICU) adalah sebanyak 396 kes di mana 344 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 211 kes di mana 146 adalah kes Covid-19.Dari 4,626 kes harian yang dilaporkan pada hari ini, 95 kes (2.1%) adalah daripada Kategori Tiga, Empat, dan Lima, dan 4,531 kes (98.4%) lagi adalah terdiri daripada Kategori Satu dan Dua.


Sorry.


Kes baru lepasi 2,400 jangkitan, 5 lagi terkorban

2,431 kes baru Covid-19 direkodkan semalam menjadikan jumlah keseluruhan sebanyak 4,811,327 kes.
Sebanyak 1,820 pesakit turut dilaporkan sembuh, menjadikan jumlah keseluruhan kes sembuh sebanyak 4,748,732.
Ketika ini, 26,299 kes aktif direkodkan, dengan 25,024 atau 95.2% daripadanya sedang menjalani kuarantin kendiri.
Dalam pada itu, 7 (0.0%)  kes kini berada di pusat kuarantin sementara 1,206 (4.6%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 62 kes dan 40 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62%, dengan kes Covid-19 merangkumi 16.9%.
Lima lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 36,296 orang.


Kemasukan pelarian Rohingya ke IPT di Malaysia tidak gugat kedaulatan negara

Kemasukan pelajar pelarian Rohingya untuk menyambung pengajian di institusi pengajian tinggi (IPT) di Malaysia tidak akan menggugat kedaulatan negara, kata Menteri Pendidikan Tinggi Mohamed Khaled Nordin.
Mengulas kegusaran segelintir pihak berhubung langkah membenarkan pelarian Rohingya menyambung pengajian di IPT tempatan akan mengancam kedaulatan negara, beliau berkata pendidikan ialah hak setiap manusia dan Malaysia tidak boleh bersikap pentingkan diri dalam soal itu.
“Tak ada timbul (isu kedaulatan). Kita (Malaysia) sebahagian daripada negara bertamadun yang memahami bahawa adalah juga diharapkan dari negara kita untuk bantu mereka yang menjadi pelarian.
“Kita tahu masa depan dia bergantung sama ada dia boleh dapat ilmu atau tidak, dan sebab itu kita tak boleh anggap bahawa ini sesuatu yang saya ingat dia lari daripada nilai-nilai kita sebagai seorang manusia dan insan, kita langsung tak nak bantu orang, kita hanya fikir kita sahaja,” katanya dalam sidang media selepas merasmikan program Semarak Siswa Madani di Putrajaya hari ini.
Semalam, media melaporkan Universiti Islam Antarabangsa Malaysia sedia menawarkan tempat di universiti mereka untuk pelarian Rohingya yang pendidikannya akan dibiayai menggunakan derma AS$50 juta daripada Dana Qatar Untuk Pembangunan (QDF).
Khaled berkata pelarian Rohingya yang melanjutkan pengajian di IPT tempatan akan dibiayai menggunakan dana QDF dan mereka yang dipilih melanjutkan pelajaran sudah tentu terdiri daripada mereka yang layak dan pandai.
“Dalam konteks ini (pendidikan), Qatar menyediakan sumbangan untuk pelarian Rohingya dan kita juga ada beritahu Qatar dan badan-badan lain untuk bantu juga banyak pelarian lain seperti Palestin, Syria dan Bosnia,” katanya.
Pada 2017, Qatar menyatakan ikrar memberikan penajaan dana untuk menyokong Malaysia dalam melaksanakan projek kemanusiaan membantu pelarian Rohingya.
Sementara itu, Khaled berkata kerajaan tidak boleh memaksa syarikat-syarikat untuk memberikan layanan atau faedah yang sama rata antara pekerja dengan pelatih industri.
“Semua sedar mereka (pelajar) bukan pekerja tetapi hanya intern (pelatih), maka sudah tentu tidak wajar untuk mereka mendapat gaji atau layanan yang sama (dengan pekerja),” katanya.
Pada majlis itu, Khaled turut menyampaikan insentif RM2,000 seorang kepada 31 pelajar IPT yang menyumbangkan pingat emas dalam temasya Sukan SEA ke-32 di Kemboja Mei lepas.


Pesawat bawa 133 penumpang terhempas cetus kebakaran gunung di China

Sebuah pesawat China Eastern Airlines yang membawa 133 penumpang terhempas di barat daya China, mencetuskan kebakaran di kawasan gunung, lapor agensi berita CCTV pada Isnin.Bagaimanapun, jumlah kematian nahas tersebut masih tidak diketahui.Pesawat Boeing 737 itu terhempas di kawasan luar bandar berhampiran Wuzhou, Guangxi dan telah “menyebabkan kawasan gunung terbakar”, kata CCTV memetik biro pengurusan kecemasan wilayah itu.Laporan tersebut turut menambah pasukan penyelamat telah dihantar ke tempat kejadian.“Pesawat Boeing 737 China Eastern Airlines yang membawa 133 penumpang terhempas di daerah Teng, Wuzhou, Guangxi, dan menyebabkan kebakaran gunung,” kata CCTV dalam laporan tersebut.Media tempatan turut melaporkan penerbangan pesawat MU5735 China Eastern tersebut tidak tiba di destinasi yang telah dijadualkan di Guangzhou selepas berlepas dari bandar Kunming sejurus selepas pukul 1 tengah hari (waktu tempatan) pada Isnin. Setakat ini, China Eastern belum memberikan sebarang maklum balas ketika dihubungi AFP.


Murid tak harus dibebankan dengan peperiksaan pada usia muda

Keputusan memansuhkan peperiksaan Ujian Penilaian Sekolah Rendah (UPSR) oleh kementerian pendidikan baru-baru ini dilihat tepat dan sesuai dengan generasi masa kini yang menghadapi persekitaran semakin mencabar, kata seorang timbalan menteri.Timbalan Menteri Pembangunan Usahawan dan Koperasi Mas Ermieyati Samsudin  berkata, murid-murid tidak wajar dibebankan dengan peperiksaan awam seawal usia 12 tahun kerana zaman persekolahan seharusnya menjadi sesuatu yang menyeronokkan bagi kanak-kanak.Katanya, UPSR membuatkan ibu bapa menjadi kompetitif dengan menghantar anak-anak ke pusat tuisyen, selain guru besar turut berlumba-lumba mendapatkan peratusan cemerlang.“Saya juga berpandangan bahawa kementerian pendidikan perlu memiliki pelan jangka pendek dan jangka panjang serta strategi yang berkesan bagaimana cara untuk  mengadaptasi sesi pembelajaran norma baru serta kaedah pentaksiran yang sesuai dengan keperluan murid bagi membangunkan akademik pada masa yang sama sahsiah mereka di zaman mencabar ni.“Sudah pasti pembelajaran norma baharu ini berkait rapat dengan pemerkasaan pendidikan secara digital (e-pembelajaran).“Konsep ini digunakan dalam PdPR sebelum ini dan telah mendapat pelbagai reaksi daripada guru, ibu bapa dan pelajar itu sendiri,” katanya dalam satu kenyataan hari ini.Justeru katanya, kerajaan wajar memastikan infrastruktur berkaitan capaian internet memenuhi keperluan terutama di luar bandar.Minggu ini Menteri Kanan (Kluster Pendidikan dan Sumber Manusia), Radzi Jidin mengumumkan pemansuhan peperiksaan UPSR bermula tahun 2021, selain pembatalan Pentaksiran Tingkatan 3 (PT3).Serentak itu, kaedah pentaksiran murid pada tahun ini akan dilaksanakan menerusi pemerkasaan pentaksiran beraskan sekolah dan kemasukan ke sekolah khusus akan melalui Peperiksaan Khas Sekolah Khusus (PKSK).


Guru besar tidak akan kembali bertugas sebagai guru biasa, kata Radzi

Guru besar sebagai pentadbir yang menyandang gred DG52 tidak akan kembali bertugas sebagai guru biasa di sekolah rendah seperti yang didakwa sebelum ini.
Menteri Kanan Pendidikan Radzi Jidin berkata ini kerana perkara itu telah diputuskan menerusi perbincangan di peringkat Kementerian Pendidikan (KPM) bersama Jabatan Perkhidmatan Awam (JPA) dan Kementerian Kewangan.
"Guru-guru besar yang terlibat yang sudah capai gred ini (DG52) jangan risau, cikgu akan kekal sebagai guru besar untuk tempoh yang ada dan perinciannya akan diumum kemudian dalam masa terdekat," katanya pada sidang media selepas menghadiri program Eksplorasi Alam Lestari III di Pusat Perlindungan Hidupan Liar (PKHL) Sungkai, Perak hari ini.
Pada 8 September lepas, Presiden Kongres Kesatuan Pekerja-pekerja Di Dalam Perkhidmatan Awam (Cuepacs) Adnan Mat dilaporkan meminta Radzi mengkaji semula dakwaan bahawa guru besar sebagai pentadbir yang menyandang gred DG52 akan kembali bertugas sebagai guru biasa di sekolah rendah.
Sebelum ini media melaporkan kira-kira 200 guru besar di semenanjung Malaysia yang akan dinaikkan ke gred DG52 dalam tempoh dua tahun ini buntu memikirkan nasib mereka yang dikatakan akan 'turun pangkat' dengan kembali bertugas sebagai guru biasa di sekolah rendah.
Ditanya mengenai jumlah guru yang terlibat, Radzi berkata data itu sedang dalam proses semakan dan yakin ia tidak akan mengganggu proses kenaikan guru lain.
"Dalam konteks ini, memandangkan mereka pentadbir sekolah, tidak mengapa kerana ada pentadbir yang bersara dan ada baharu yang dipilih. Perkara ini akan berterusan di peringkat guru besar dan kita akan lihat nanti, insya Allah tidak akan timbul masalah dalam perkara tersebut," katanya.


1,200 anggota JPJ digerakkan bantu polis kuatkuasa PKP mulai hari ini

Seramai 1,200 anggota Jabatan Pengangkutan Jalan (JPJ) di seluruh negara digerakkan mulai hari ini sehingga 26 Januari bagi membantu Polis Diraja Malaysia (PDRM) menguatkuasakan Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP).JPJ berkata kolaborasi mapan antara kedua-dua agensi penguat kuasa ini penting dalam merealisasikan aspek penguatkuasaan prosedur operasi standard (SOP) dengan lebih serius.“Gerak kerja seumpama ini akan memberi keutamaan khusus kepada beberapa kawasan dan lokaliti tertentu di seluruh negara yang menjadi tumpuan utama pengguna jalan raya.“Ia akan dilaksanakan melalui tiga strategi utama iaitu rondaan jalan utama negeri dan lebuh raya; sekatan jalan raya yang mengkhususkan kenderaan awam; dan pemeriksaan serta pemantauan di terminal bas utama (TBS),” kata JPJ dalam satu kenyataan di Putrajaya hari ini.Menurutnya, langkah bersepadu ini wajar dilakukan bagi tujuan mengekang penularan wabak Covid-19 yang dilihat semakin meningkat akibat ketidakpatuhan SOP oleh masyarakat tempatan.Justeru, JPJ berharap seluruh rakyat Malaysia akan turut memberi kerjasama sepenuhnya dalam tempoh penguatkuasaan PKP, PKPB dan PKPP agar penularan ini ditangani secara berkesan.


94% populasi dewasa lengkap divaksin

Jumlah populasi dewasa di Malaysia yang lengkap menerima vaksin COVID-19 kini mencecah 21,993,417 orang atau 94% setakat 11.59 malam tadi, demikian menurut data kementerian kesihatan di portal CovidNow.Dalam tempoh sama, sebanyak 97.3% populasi dewasa atau 22,756,938 individu sudah menerima sekurang-kurangnya satu dos vaksin.Semalam, sejumlah 207,541 dos vaksin diberikan melibatkan golongan dewasa dan remaja yang menjadikan kumulatif dos vaksin bagi Program Imunisasi Covid-19 Kebangsaan (PICK) yang dilancar sejak 24 Februari lepas meningkat kepada 48,046,427.Sementara itu, 9,139 dos penggalak kepada kumpulan sasar turut diberikan semalam, menjadikan jumlah keseluruhan dos penggalak diberikan kini 30,756.Bagi kanak-kanak dan remaja berusia 12 hingga 17 tahun, setakat semalam 940,960 individu atau 29.9% melengkapkan suntikan vaksin manakala 2,483,693 individu atau 78.9% menerima sekurang-kurangnya satu dos vaksin menerusi PICK bagi golongan itu yang bermula 8 September lepas.


Covid-19 sejenis selesema tidak lama lagi

Ramai yang sudah dijangkiti Covid-19.Namun begitu, jurang antara nisbah kes serius kepada kes bersimptom ringan adalah terlalu besar.Ramai juga yang mengalami Covid-19 seperti selesema.Bezanya hanya besar kecilnya selesema yang dialami.Masalah terbesar hanyalah syarat wajib untuk kuarantin untuk menghentikan penularan virus.Jika tidak, Covid-19 sudah boleh disifatkan seperti selesema viral.Namun begitu, Covid-19 amat ditakuti.Apa tidaknya, dua tahun penduduk bumi melihat sendiri betapa ramai yang terbunuh kerana Covid-19.Kehadiran vaksin sejak setahun lalu perlu diakui banyak membantu membesarkan jurang kes Covid-19 bersimptom ringan dengan yang serius.Oleh kerana itu, banyak negara sudah mula tidak mahu melihat Covid-19 sebagai satu isu, selagi sistem kesihatan mereka mampu menanganinya.Meskipun ada segelintir daripada kita yang mengalami kesan sampingan daripada vaksin, data menunjukkan ianya membantu negara mengharungi Covid-19.Dengan kadar vaksinasi yang sudah melebihi 78.8%, Malaysia sepatutnya boleh merasa yakin berbanding negara lain untuk memasuki fasa endemik dan membuka kembali sempadan negara.Kadar jangkitan harian yang tinggi bukan lagi sesuatu yang menakutkan seperti dahulu.Rakyat tetap keluar menjalankan aktiviti-aktiviti harian seperti biasa.Restoran, tempat membeli-belah serta lebuh raya ketika musim cuti yang penuh dengan manusia membuktikan perkara ini.Selepas vaksin yang mengurangkan kesan jangkitan, dunia sedang menunggu saat kemunculan ubat untuk memulihkan simptom yang dibawa Covid-19.Kehadiran ubat untuk merawat Covid-19 akan membawa wabak Covid-19 ke titik noktah.Selepas itu, sekiranya dijangkiti Covid-19, hanya perlu mengambil ubat dan tidak perlu lagi risau mengenai penularannya kerana ia hanyalah satu selesema yang pernah mengganas sebelum adanya ubat untuk menanganinya.


Belanjawan 2021, Muhyiddin ucap terima kasih kepada ahli Parlimen

Perdana Menteri Muhyiddin Yassin merakamkan penghargaan kepada semua wakil rakyat, khususnya daripada Majlis Ahli Parlimen Perikatan Nasional (PNBBC) atas sokongan yang diberikan sehingga Rang Undang-undang Perbekalan 2021 diluluskan oleh Dewan Rakyat semalam.Muhyiddin berkata sokongan itu membuktikan keprihatinan dan kebersamaan semua ahli Parlimen kerajaan dalam menentukan kebajikan dan kesejahteraan rakyat serta pemulihan ekonomi dapat dilaksanakan seperti yang dirancang.“Saya juga mengingatkan tentang kepentingan untuk terus memberikan perkhidmatan terbaik kepada masyarakat dan menjaga kawasan yang diwakili sebaiknya,” katanya dalam kenyataan yang dimuat naik menerusi laman Facebook beliau hari ini.Penghargaan itu dizahirkan Muhyidddin dalam ucapan ringkas pada majlis makan tengah hari bersama wakil rakyat PNBBC di Parlimen hari ini.Belanjawan pertama kerajaan Perikatan Nasional (PN) itu diluluskan di Dewan Rakyat apabila Rang Undang-undang Perbekalan 2021 (Belanjawan 2021) tersebut memperoleh sokongan majoriti ahli Parlimen.Rang undang-undang itu diluluskan melalui undi belah bahagian selepas bacaan kali ketiga oleh Menteri Kewangan Tengku Zafrul Aziz yang menyaksikan 111 ahli Parlimen bersetuju, 108 tidak bersetuju dan seorang tidak hadir.


Perkeso akan pinda akta untuk peruntukan geran penjagaan kanak-kanak, kata menteri

Pertubuhan Keselamatan Sosial (Perkeso) akan meminda Akta Sistem Insurans Pekerjaan 2017 tahun ini untuk menyediakan peruntukan geran penjagaan kanak-kanak kepada wanita yang kembali bekerja, kata Menteri Pembangunan Wanita, Keluarga dan Masyarakat Nancy Shukri.
Beliau berkata geran satu bulan ini bersamaan 80% daripada gaji bulanan yang diinsuranskan, akan diberikan kepada kira-kira 136,800 wanita yang kembali bekerja selepas cuti bersalin panjang, berjumlah RM290 juta.
“Justeru, usaha berterusan sedang diambil kerajaan untuk merapatkan jurang gender, bermula dengan perlindungan dan manfaat untuk wanita dalam tenaga kerja,” katanya dalam ucapan perasmian Forum Ekonomi dan Perniagaan Wanita Dunia 2023 di Kuala Lumpur hari ini.
Selain itu, Nancy berkata Akta Kerja (Pindaan) 2022 memperkenalkan beberapa perubahan ketara terhadap akta sebelum ini yang bertujuan memberi manfaat kepada pekerja dan majikan di Malaysia termasuk meningkatkan penyertaan wanita dalam tenaga kerja.
Akta yang dipinda itu menambah tempoh cuti bersalin bergaji daripada 60 kepada 98 hari.
Akta itu juga memperkenalkan seksyen baharu yang melarang majikan daripada memberhentikan pekerja hamil atau mengalami penyakit yang timbul akibat kehamilannya.
“Pembaharuan dasar dan pelan perundangan yang berterusan mencerminkan komitmen kerajaan untuk menyokong wanita seperti penjagaan kanak-kanak atau kembali kepada dasar kerja dengan membina masyarakat yang mempunyai peluang yang sama,” katanya.
Dalam Rancangan Malaysia ke-12, Nancy berkata kerajaan berhasrat meningkatkan penyertaan pekerja wanita kepada 59 peratus menjelang 2025.
“Ini adalah penting kerana ia memberi isyarat bahawa wanita boleh mencapai kedudukan yang lebih tinggi, stereotaip yang mencabar seperti hanya wanita yang perlu mengimbangi komitmen kerjaya dan keluarga, berat sebelah yang berakar umbi bahawa lelaki sepatutnya mempunyai lebih kuasa dan keistimewaan daripada wanita dan kepercayaan bahawa wanita lebih beremosi dan sekali gus menghalang kenaikan pangkat wantia,” kata beliau.
Forum Ekonomi dan Perniagaan Wanita Sedunia bertujuan untuk menyerlahkan lagi dan meraikan pencapaian wanita.
Ia mengumpulkan pemimpin wanita daripada kerajaan, perniagaan, media, persatuan wanita, institusi rasmi global dan pertubuhan bukan kerajaan di bawah satu bumbung, sekali gus memudahkan akses yang tidak pernah berlaku sebelum ini kepada pemimpin wanita.


Lebih 7,000 hektar tanah di Perak diceroboh dengan aktiviti haram, kata Saarani

Sejumlah 7,872.71 hektar tanah iaitu 0.38% daripada 2.09 juta hektar keluasan tanah di Perak telah diceroboh, dengan pelbagai aktiviti tanpa kebenaran dijalankan di kawasan berkanaan.
Menteri Besar Saarani Mohamad berkata aktiviti pertanian mencatatkan pencerobohan tertinggi melibatkan 7,307.59 hektar tanah atau 92.82%.
“Sebanyak 400.09 hektar tanah pula dilaporkan digunakan secara tidak sah untuk aktiviti penternakan dan perusahaan, serta baki 165.03 hektar digunakan untuk tujuan pembangunan kediaman iaitu petempatan setinggan,” katanya pada persidangan Dewan Undangan Negeri (DUN) Perak hari ini.
Beliau berkata demikian ketika menjawab soalan lisan Razman Zakaria (PAS-Gunung Semanggol) yang ingin tahu mengenai keluasan tanah di Perak yang telah dikenal pasti diceroboh oleh pihak tertentu mengikut klasifikasi dan jenis pembangunan atau aktiviti pencerobohan di atas tanah berkenaan.
Saarani (BN-Kota Tampan) berkata pihak berkuasa negeri telah mengambil tindakan bagi menyelesaikan isu ini dengan menubuhkan Jawatankuasa Usaha Haram dan Setinggan Negeri Perak.
Menurutnya jawatankuasa itu bersidang setiap suku tahun bagi memantau dan mengenal pasti aktiviti haram serta setinggan di atas tanah milik kerajaan negeri, di samping melaksanakan tindakan-tindakan punitif bagi membanteras aktiviti pencerobohan tanah daripada terus berleluasa.
Beliau berkata terdapat dasar penyelesaian pendudukan setinggan kediaman di atas tanah kerajaan yang telah diluluskan melalui beberapa kaedah pelupusan tanah seperti pemberi milikan tanah kerajaan, pajakan tanah rizab dan pemberian Lesen Pendudukan Sementara serta pelaksanaan penguatkuasaan mengikut Seksyen 425 Kanun Tanah Negara (Akta 828).
“Dasar ini memperuntukan tempoh pelaksanaan penyelesaian petempatan setinggan dalam tempoh lima tahun. Kerajaan Negeri juga telah melaksanakan pelbagai inisiatif tambahan dalam menyelesaikan isu penerokaan haram di atas tanah kerajaan antaranya, pemutihan tanah kerajaan melalui agensi.
“Tujuan inisiatif ini adalah untuk memberi milik mana-mana tanah kerajaan negeri yang diteroka dengan aktiviti pertanian dan penternakan kepada pihak agensi dan perbadanan negeri untuk dipajak sewa kepada peneroka-peneroka bagi membolehkan aktiviti mereka diteruskan seperti biasa,” katanya.
Saarani berkata analisis data menunjukkan dari tahun 2018 hingga tahun lepas, sebanyak 5,959.74 hektar tanah kerajaan yang diteroka oleh peneroka haram telah diberi milik kepada pelbagai agensi dan perbadanan milik kerajaan.
Katanya daripada jumlah itu 3,930.79 hektar telah disewa atau dipajak kepada peneroka berkenaan, 700.92 hektar telah dilaksanakan tindakan penguatkuasaan dan baki 1,328.03 hektar di dalam perancangan untuk pembangunan, penyewaan atau pajakan kepada peneroka haram.


Laporan: Beberapa firma terlibat skandal di Rusia, India main peranan dalam penyelewengan 1MDB

Siasatan terhadap dokumen bocor yang menunjukkan dana-dana di bawah beberapa nama individu ternama di seluruh dunia mendapati dua dana luar pesisir melibatkan kes penipuan berprofil tinggi di India dan Rusia turut terbabit dalam penyelewengan dana 1MDB, lapor Malaysiakini.Laman sesawang berita itu yang sebelum ini menamakan beberapa ahli politik dan ahli perniagaan Malaysia dalam pendedahan Pandora Papers berkata, dua dana pelaburan yang berpangkalan di Curacao, sebuah tempar perlindungan kewangan luar pesisir di Caribbean turut terlibat dalam pemindahan dana diseleweng dari 1MDB berjumlah sekitar RM1.5 bilion (AS$455 juta) antara 2012 dan 2013.Menurutnya, dana-dana tersebut diselewengkan dari bon-bon kerajaan pada 2012 kepada sebuah syarikat yang dimiliki oleh sekutu Low Taek Jho atau Jho Low, ahli perniagaan Malaysia dalam buruan yang penglibatannya dicatat dalam dokumen pihak berkuasa Amerika Syarikat.Selain itu sebanyak AS$1.59 bilion (RM5.3 bilion) diseleweng daripada beberapa bon yang dikumpul dengan bank pelaburan Goldman Sachs pada 2013.Jabatan Keadilan (DoJ) AS juga berkata sebahagian wang daripada bon-bon tersebut dimasukkan ke akaun bank peribadi bekas perdana menteri Najib Razak.Najib ketika ini sedang merayu terhadap sabitan beberapa pertuduhan berkait dana sekitar RM42 juta dari SRC International yang mempunyai kaitan dengan 1MDB, sebuah syarikat yang diketuainya sebagai menteri kewangan.Malaysiakini melaporkan kaitan antara 1MDB dan beberapa skandal berprofil tinggi di Rusia ditemui melalui beberapa dokumen melibatkan Aleman, Cordero, Galindo & Lee (Algocal), sebuah firma perundangan Panama.Laporan tersebut juga mengatakan dua dana berpangkalan di Curacao yang memindahkan wang-wang dari 1MDB iaitu Enterprise Emerging Markets Fund (EMMF) dan Cistenique Investment Fund terlibat dalam beberapa skandal kewangan utama di Rusia dan India antara 2009 dan 2015.Menurutnya, EMMF dan Cistenique di mana kedua-duanya memiliki pegangan saham dalam bank Rusia Venshprombank mempunyai kaitan dengan penyelewengan AS$2 bilion sehingga menyebabkan penutupan bank tersebut ekoran skandal di mana pinjaman wang diberikan kepada syarikat-syarikat proksi luar pesisir.Dalam pada itu, EEMF turut dinamakan kerana penglibatannya dalam beberapa kes pengubahan wang dan skandal rasuah membabitkan peniaga barangan kemas India.Malaysiakini turut melaporkan ketika DoJ tidak menamakan dua dana tersebut dalam pendedahan skandal 1MDB, kedua-duanya dilaporkan sedang menjalani pencairan aset “tanpa sebarang petunjuk sama ada hasil yang dibuat melalui skandal 1MDB dapat diperolehi semula.”


Ketika Zahid terus diserang, tumpuan kini terarah ke ‘surat rahsia’ kepada Agong

Akar umbi Umno kini mendesak parti itu menyiasat surat yang dihantar Ahmad Zahid Hamidi kepada Istana Negara tahun lepas bagi menyatakan sokongan kepada Presiden PKR Anwar Ibrahim.MalaysiaNow yang pertama mendedahkan isi kandungan surat itu bebeberapa hari selepas dihantar ke Yang di-Pertuan Agong Sultan Abdullah Sultan Ahmad Shah pada Oktober tahun lepas kini difahamkan, lembaga disiplin parti itu didesak agar mengambil tindakan terhadap presiden Umno.Zahid dan bekas presiden Umno, Najib Razak menulis surat itu secara bersama bagi menyokong Anwar menjadi perdana menteri, sebelum presiden PKR itu mengadap Agong.Surat itu dihantar tanpa pengetahuan pemimpin utama parti, menyebabkan menteri-menteri daripada Umno terkejut presiden mereka menyokong ketua pembangkang walaupun parti Melayu itu merupakan sebahagian daripada blok kerajaan.Ketika Zahid kini berdepan dengan peningkatan desakan untuk menyingkirkannya, beberapa pemimpin bahagian Umno mahu kepimpinan parti memberikan penjelasan berhubung surat itu.Antaranya ialah Timbalan Ketua Umno Bahagian Setiawangsa Irwan Rizal Ali Napiah yang mengatakan lembaga disiplin parti gagal dalam melaksanakan tugasnya.Irwan Rizal Ali Napiah“Saya akan menulis surat kepada setiausaha agung untuk menubuhkan satu jawatankuasa khas bagi menyiasat kesahihan surat tersebut,” kata Irwan kepada MalaysiaNow.Zahid dan Najib tidak pernah memberikan komen secara spesifik tentang surat itu dan tidak pernah juga mengesahkan kesahihannya walaupun kedua-duanya meningkatkan serangan terhadap Perdana Menteri Muhyiddin Yassin sejak beberapa minggu kebelakangan ini.Malahan Najib tahun lalu secara terbuka meminta ahli-ahli Parlimen Barisan Nasional (BN) untuk menyokong Anwar menjadi perdana menteri.Awal bulan ini, bekas setiausaha agung BN, Annuar Musa mengesahkan Zahid ada menulis surat itu pada sidang media menjelaskan pemecatannya.Irwan mempersoalkan mengapa Zahid menutup mulut.“Zahid tidak lagi menjawab secara rasmi. Selagi dia tidak jawab, selagi dia lambat jawab pelbagai persepsi akan timbul. Pelbagai pihak akan menimbulkan keraguan,” katanya.Desakan singkir Zahid berterusan selepas Umno bahagian Pahang sokong PemudaTinggalkan kerajaan untuk paksa PRU diadakan, Zahid desak ahli Parlimen UmnoPendedahan: Najib, Zahid tulis surat ke Istana untuk sokong AnwarPendedahan: Kisah di sebalik surat Zahid kepada AgongZahid sebelum ini didesak beberapa pemimpin Pemuda Umno untuk meletakkan jawatan.Desakan ini semakin hebat apabila Ketua Umno Bahagian Paya Besar Ahmad Tajuddin Sulaiman menggesa Zahid meletakkan jawatan kerana pendakwaan rasuah terhadapnya membebankan parti dan gagal melakukan pembaharuan selepas hilang kuasa pada 2018.Irwan berkata, jawatankuasa khas perlu ditubuhkan kerana ia melibatkan kredibiliti Zahid sebagai presiden dan Umno itu sendiri.“Lembaga disiplin sehingga kini tidak bertindak apa-apa dan hanya bertindak berdasarkan laporan, tapi saya tak pasti ada atau tidak laporan itu kepada lembaga tersebut.“Tetapi bagi saya lembaga disiplin perlu bertindak secara proaktif jangan hanya tunggu aduan sahaja kalau ada yang melibatkan kredibiliti terutama sekali melibat ahli majlis tertinggi terutama sekali presiden Umno itu sendiri jadi perlu dilaksanakan siasatan kalau tidak perlu tubuh jawatankuasa khas,” katanya.Exco Puteri Umno Siti Sokleha Nordin bersetuju Zahid perlu memberikan penjelasan kepada ahli-ahli parti tentang surat sokongannya terhadap Anwar untuk menggulingkan kerajaan PN.“Kami dalam Exco Puteri Umno Malaysia cuma mahukan kejujuran daripada presiden parti,” katanya kepada MalaysiaNow.“Ketika iklim politik negara tidak menentu, kami berharap pemimpin parti di semua peringkat ketepikan politik peribadi dan meletakkan politik bangsa dan agama di hadapan.”Ruby Abdul RaniSementara Ketua Puteri Umno Bahagian Bukit Bintang Ruby Abdul Rani berkata, rakyat di bawah pada ketika ini berada dalam kesusahan dan memerlukan bantuan kerana terkesan dengan pandemik Covid-19.“Umno bukan hak milik individu, jadi turunlah hulurkan bantuan jangan sibuk asyik berpolitik di atas sedangkan parti lain ambil kesempatan ini mengambil hati pengundi dengan memberi bantuan sewajarnya,” katanya kepada MalaysiaNow.Sebelum ini, pemimpin Pemuda Umno bahagian di Johor dan Negeri Sembilan menggesa Zahid disingkirkan sebagai presiden parti dan Ketua Pemuda Umno Wilayah Persekutuan Mohamed Nizham Abdullah Hamidi pula menggesa kepimpinan parti itu dirombak.Irwan berkata, kepimpinan Zahid sebagai presiden terlalu lemah dan kerap menukar pendirian serta dilihat sebagai “flip flop”.“Contohnya isu titah pengisytiharan darurat Agong, Zahid kata menjunjung titah tapi selepas itu Setiausaha Agung Ahmad Maslan keluarkan surat gesa ahli Parlimen Umno desak untuk adakan sidang Parlimen.“Ini yang akar umbi persoalkan kenapa pendirian sentiasa berubah jadi ada asaslah minta presiden berehat.“Ingin saya tegaskan di sini parti lebih besar daripada individu,” katanya.


Ada lebih 30,000 keluarga miskin di KL, kata menteri

Dianggarkan lebih 30,000 keluarga daripada 1.8 juta penduduk di ibu negara memiliki pendapatan di bawah RM2,200 dan berada di bawah garis kemiskinan serta memerlukan bantuan yang sewajarnya.Menteri Wilayah Persekutuan Annuar Musa berkata jumlah itu dikenal pasti di 178 lokaliti di sekitar Kuala Lumpur, terutama membabitkan penghuni Projek Perumahan Rakyat (PPR).“Di bandar (Kuala Lumpur) golongan ini tidak dapat memenuhi keperluan asas seperti makanan, pakaian dan tempat tinggal, kami anggap mereka perlu dibantu dengan pelbagai jenis kemudahan dan bantuan selain harus ada perancangan khusus agar mereka tidak ketinggalan,” katanya.Beliau berkata demikian kepada pemberita selepas mengumumkan senarai 335 penerima Darjah Kebesaran, Bintang dan Pingat sempena Sambutan Hari Wilayah Persekutuan 2021, di sini, hari ini.Turut hadir, Ketua Setiausaha Kementerian Wilayah Persekutuan Rosida Jaafar dan Datuk Bandar Kuala Lumpur Mahadi Che Ngah.Bagaimanapun, bilangan tepat ketua isi rumah yang tergolong di bawah garis kemiskinan tidak dapat dikenal pasti kerana perkara itu diuruskan oleh pelbagai agensi, antaranya Jabatan Kebajikan Masyarakat (JKM), Majlis Agama Islam Wilayah Persekutuan (Maiwp) dan Jabatan Agama Islam Wilayah Persekutuan (Jawi).“Kami percaya ada berlaku pertindihan namun anggaran kami berdasarkan jumlah ketua isi rumah membabitkan 63,000 unit PPR di sekitar ibu negara dengan separuh daripadanya tergolong di bawah garis kemiskinan,” katanya.Sementara itu, Annuar berkata pihaknya akan mengagihkan lebih 5,000 kampit beras seminggu berbanding sasaran asal hanya 3,000 kampit beras dalam tempoh sama kepada golongan memerlukan menerusi program [email protected] berikutan sambutan hangat yang diterima daripada mereka yang memberi sumbangan.“Untuk itu, kami menjangkakan 20,000 ke 30,000 kampit beras dalam tempoh sebulan dapat kami sampaikan secara sistematik kepada kumpulan sasar.“Sumbangan juga masih lagi terbuka sehingga sekarang malah saya sendiri akan menghubungi rakan-rakan swasta untuk bersama menjayakan program ini. Orang ramai juga boleh menyumbang sekurang-kurangnya RM10 menerusi portal MyInfaq,” katanya.Beliau berkata agihan beras akan dilakukan secara sistematik kepada golongan sasar di setiap zon supaya tiada insiden pelanggaran prosedur operasi standard (SOP) sewaktu pelaksanaan Perintah Kawalan Pergerakan (PKP) ini.Program [email protected] adalah sub program kepada [email protected] untuk golongan miskin bandar atau mereka yang hilang mata pencarian ketika PKP dan ia dilancarkan secara virtual oleh Perdana Menteri Muhyiddin Yassin dalam perutusan khas sempena Hari Wilayah Persekutuan 2021, malam tadi.


Ahli perniagaan Malaysia terlibat kes rasuah tentera AS lari tahanan rumah

Seorang ahli perniagaan Malaysia yang terlibat dengan skandal rasuah utama Tentera Laut AS melarikan diri daripada tahanan rumah menjelang keputusan mahkamah dengan memotong gelang  pemantauannya, lapor San Diego Union-Tribune pada Isnin.
Leonard Glenn Francis, yang lebih dikenali sebagai “Fat Leonard," memotong gelang kaki GPSnya pada pagi Ahad di mana polis mendapati rumahnya kosong, lapornya memetik Timbalan Panglima Tentera Laut AS Omar Castillo.
Dalam kes rasuahnya, pendakwaan berkata sebagai pertukaran kontrak, Francis telah memberi wang tunai kepada pegawai tentera selain menyediakan makanan gourmet, cerut, arak dan pesta seks liar di hotel-hotel mewah untuk mereka.
Penguatkuasaan undang-undang tempatan dan Perkhidmatan Penyiasatan Jenayah Tentera Laut kini dalam usaha pencariannya, kata Union-Tribune.
“Apa yang pasti, dia sudah merancang perkara ini,” Castillo dipetik sebagai berkata.
Dalam pada itu, jiran-jirannya melaporkan mereka melihat trak bergerak masuk dan keluar dari rumahnya sejak beberapa hari lalu, kata Castillo.
Leonard, yang bekerjasama dengan penyiasat AS, dibebaskan dengan pemantauan perubatan dan berada di bawah tahanan rumah.
Dia dijadualkan mendengar hukumannya pada 22 September depan.
Pada 2015, Leonard mengaku bersalah merasuah pegawai Tentera Laut AS sebagai sebahagian daripada penipuan yang melibatkan syarikatnya, Glenn Defence Marine Asia yang memberi perkhidmatan kepada kapal-kapal di Armada Pasifik Tentera Laut.
Syarikat milik Leonard itu berpangkalan di Singapura
Jabatan Kehakiman AS (DoJ), menyifatkan perbuatan Leonard sebagai penipuan besar yang menelan perbelanjaan berpuluh juta.
DoJ memfailkan pendakwaan terhadap lebih 30 individu di mana kebanyakan mereka mengaku bersalah atau disabitkan kesalahan dalam perbicaraan.


Pemilik, syarikat insurans kapal tersangkut di Suez berdepan tuntutan jutaan dolar

Pemilik dan syarikat insurans bagi beberapa buah kapal kargo yang tersekat di Terusan Suez berdepan tuntutan bernilai jutaan dolar walaupun kapal-kapal tersebut dapat berlepas semula dalam masa terdekat, kata beberapa sumber pada Rabu.Kapal Ever Given berukuran 400 meter dengan muatan seberat 224,000 tan tersangkut pada Selasa selepas hilang kawalan sewaktu angin ribut melanda kawasan itu, kata Suez Canal Authority (SCA) dalam sebuah kenyataan.Kapal yang tersangkut itu bakal mengganggu industri perkapalan dunia untuk beberapa hari selepas puluhan kapal turut tidak dapat meneruskan perjalanan di laluan masuk dan keluar terusan tersebut.Syarikat perkhidmatan marin berpangkalan di Dubai, GAC berkata pihak berkuasa masih lagi berusaha untuk menarik kapal tersebut pada Rabu.Pemilik kapal itu adalah sebuah firma Jepun Shoei Kisen KK. Syarikat insurans yang mewakilinya dijangka berdepan beberapa tuntutan dari SCA akibat hilang pendapatan daripada kapal-kapal lain yang turut tersekat di terusan tersebut.Kebiasaannya, kapal-kapal kontena sedemikian memiliki insurans bagi kerosakan mesin atau binaan bahagian bawah enjin bernilai AS$100-140 juta, kata beberapa syarikat insurans kepada Reuters.“Ini barangkali adalah satu tragedi terbesar bagi sebuah kapal kargo tanpa ada perlanggaran,” kata seorang peguam perkapalan.Jurucakap syarikat perkhidmatan marin Belanda, Boskalis, Martijn Schuttevaer memberitahu Reuters bahawa anak syarikatnya, Smit Salvage telah dipanggil untuk membantu operasi menarik kapal tersebut.Sementara itu, pemilik-pemilik kargo yang dibawa kapal tersebut dan beberapa kapal yang tersekat mungkin membuat tuntutan kepada syarikat insurans kapal kerana kerugian dan kerosakan selain terlewat penghantaran, kata beberapa sumber.“Bila ada kapal-kapal tersangkut, akan timbul isu rantaian bekalan,” kata Marcus Baker yang merupakan ketua jabatan marin dan kargo di syarikat insurans Marsh.


Kisah seorang warga generasi merdeka

Pada 30 Ogos 1957, satu pasukan Askar Melayu Diraja sedang menjalankan operasi di kawasan hutan sekitar Slim River untuk memburu anggota komunis bersenjata.Pasukan keselamatan itu diketuai oleh seorang komander British.Mereka ke kawasan itu kerana memperoleh maklumat bahawa terdapat anggota komunis bersenjata di situ.Pasukan Askar Melayu itu berpangkalan di Kem Tentera Sungai Besi, Kuala Lumpur.Bagaimanapun setelah beberapa hari di situ, mereka tidak menemui sebarang anggota musuh.Kumpulan komunis itu mungkin berundur ke kawasan banjaran Titiwangsa.Pada sebelah petangnya, komander pasukan itu mengumumkan bahawa pada malam itu, mereka akan mengadakan jamuan kecil.Maka malam itu, para perajurit pun berkumpul di depan khemah dan menghadap unggun api yang memanaskan makanan mereka.Kesemua makanan adalah dari tin catuan tentera.Cumanya, malam itu ada sedikit istimewa.Catuan makanan tentera terdiri daripada daging, ayam atau ikan kari yang diproses masuk ke dalam tin.Sementara sayur berupa kacang panjang juga diproses dalam tin.Ia dimasak menggunakan mess tin, iaitu bekas empat segi.Sementara api dibakar dari bahan putih berbentuk kiub.Dalam hutan, kedengaran bunyi bising cangkerik, haiwan serta unggas malam.Sementara pemandangan adalah gelap pekat dengan cahaya hanya datang dari bintang-bintang bertaburan penuh di langit.Selepas makan, komander itu pun berucap: “Mulai esok kamu tidak perlu panggil saya tuan. Kerana esok Malaya merdeka. Saya bukan lagi tuan kamu. Kamu adalah tuan bagi Malaya. Saya akan pulang ke England.”Salah seorang perajurit itu yang hadir bernama Mahmud Elias, berasal dari Batu Pahat, Johor, ketika itu beliau berusia 19 tahun dan masih bujang.Kisah ini diceritakan beliau pada saya.Dalam hidupnya, dia melihat komunis sebanyak empat kali.Tetapi tidak pernah bertempur dengan mereka.Tiga kali adalah ketika dia belum lagi menjadi tentera.Pertama kali adalah ketika beliau masih kanak-kanak, iaitu pada tahun 1948, sebelum Parti Komunis Malaya diharamkan.Beliau melihat sekumpulan anggota komunis yang berusia belasan tahun berehat di depan padang berhampiran pejabat kerajaan dan balai polis Batu Pahat.Mereka berpakaian seragam dan memegang senapang.Kali kedua ialah ketika beliau berusia 14 tahun.Komunis yang dilihat adalah seorang komander pasukan terkenal dan amat sukar untuk ditangkap oleh pihak berkuasa.Dia ialah Mat Indera.Pada tahun 1952, dia berjaya ditangkap dan banyak kisah misteri meliputi dirinya.Antara cerita yang berlegar ialah Mat indera boleh melepaskan diri jika ia dapat menjejak kakinya di atas tanah.Maka dia diletakkan dalam sangkar yang tergantung supaya kakinya tidak menjejak tanah.Mat Indera dibawa ke Balai Polis Batu Pahat dan diletakkan di luar untuk tontonan orang ramai sebelum dibawa ke Taiping dan menjalani hukuman bunuh.Kali ketiga beliau melihat komunis ialah ketika bekerja memotong rumput di sebuah ladang getah di Kulai, Johor.Beliau terserempak dengan sekumpulan komunis, berpakaian seragam dengan lambang bintang merah di topi mereka dan bersenjata senapang.Anggota komunis itu meletakkan jarinya ke mulut menandakan supaya beliau tidak bersuara.Kumpulan komunis itu kemudian beredar tanpa sebarang kejadian.Setelah habis bekerja, beliau memberitahu kejadian tersebut pada penyelianya.Kerja di situ bukan saja gaji amat kecil tetapi juga berbahaya.“Kamu pernah bersekolah. Carilah kerja lain yang lebih baik. Di sini tidak sesuai bagi kamu, ” kata mandor itu.Maka Mahmud pergi ke Singapura untuk mencari pekerjaan.Tetapi setelah berjalan sehari suntuk, tidak ditemui sebarang pekerjaan.Tiba-tiba beliau melihat satu poster bertulisan jawi dan gambar askar.Ia mempelawa pemuda-pemuda supaya menyertai Askar Melayu Diraja.Juga dinyatakan bahawa bukan saja seseorang memperoleh gaji, tetapi makan minum, tempat tinggal dan kemudahan kesihatan turut disediakan.Maka Mahmud pun mendaftar untuk menjadi perajurit Askar Melayu Diraja.Katanya, beliau menjadi askar kerana tiada pekerjaan lain yang pendapatannya terjamin.Beliau melaporkan diri kem di Port Dickson untuk latihan.Misi pertamanya ialah operasi memburu komunis di sekitar estet getah di Kluang tetapi tidak berlaku pertempuran.Mahmud hanya terserempak dengan komunis dalam satu operasi berhampiran laluan keretapi di Mantin, Negeri Sembilan.Ketika itu anggota komunis adalah lebih ramai dan pasukan Askar Melayu terpaksa berundur dan bersembunyi.Beliau bersembunyi di bawah lapisan daun-daun rumbia di dalam sebuah pondok.Maka kedengaran dan dirasakan kaki-kaki anggota komunis memijak badan mereka apabila masuk ke pondok itu.Pertempuran juga tidak berlaku.Pada tahun 1960, darurat diisytiharkan berakhir.Saki-baki komunis berjaya ditolak keluar sempadan Tanah Melayu.Mereka bersembunyi dan beroperasi dari Thailand.Maka bilangan anggota tentera didapati berlebihan dan menjadi beban kewangan bagi kerajaan.Namun masalah ini dapat diatasi sementara apabila Pertubuhan Bangsa-bangsa Bersatu meminta negara anggota turut membantu menyumbang anggota tentera untuk dijadikan pasukan pendamai di Congo yang mengalami perang saudara.Dana PBB membiayai mereka.Mahmud berada di Congo selama enam bulan.Bila balik, beliau seperti mana banyak anggota tentera lain pun ditamatkan perkhidmatannya.Komunis sudah terkawal.Negara tidak memerlukan mereka lagi.Beliau kembali ke kampungnya dan berniaga menjaja air minuman manis ais di bandar dengan menggunakan beca.Pendapatan amat kecil dan tidak menentu.Saya pernah lihat betapa air itu terpaksa dibuang kerana tidak laku sebab musim hujan.Apabila Malaysia ditubuhkan pada tahun 1963, Indonesia melancarkan Konfrontasi.Negara juga perlu mengatasi gerakan komunis di Sarawak.Ramai anggota tentera diperlukan semula.Ia merupakan rezeki bagi anggota tentera yang ditamatkan perkhidmatan.Mereka dipanggil balik.Susah-susah dalam tentera, pendapatannya tetap, tidak seperti menjaja air minuman.Mahmud kembali menjadi tentera pada tahun 1964.Kali ini dengan rejimen ketujuh Askar Melayu Diraja.Pangkalan beliau ialah di Kem Sungai Besi.Tetapi beliau ditugaskan mengawal pantai Morib untuk menghalang sebarang pencerobohan tentera Indonesia.Selepas Konfrontasi, beliau ditempatkan di kem Mindef, Kuala Lumpur di mana letaknya pejabat kementerian pertahanan.Pada tahun 1966, beliau mula meminati politik.Beliau mengagumi Dr Mahathir Mohamad yang ketika itu mempertikaikan kepimpinan Tunku Abdul Rahman.Hinggakan apabila anak kelimanya lahir, beliau menamakannya Mahathir.Anaknya itu lahir ketika Kuala Lumpur di bawah perintah berkurung ekoran peristiwa 13 Mei 1969.Mahmud turut bersama dalam mengawal keamanan di ibu kota.Akhirnya pada tahun 1986, beliau bersara daripada tentera pada usia 48 tahun.Beliau mempunyai enam orang anak yang masih menjadi tanggungannya.Pangkat terakhirnya ialah pegawai waran satu di Tentera Udara Diraja Malaysia berpangkalan di Ipoh.Beliau pulang ke kampung dan mengusahakan kebun kelapa sawit di samping menjadi pengedar surat khabar.Selain itu, beliau aktif dalam Umno dan menjadi ketua cawangan dan turut berkempen semasa pilihan raya umum tahun 1990, 1999, 2004 dan 2008.Beliau sentiasa menyokong Mahathir dalam pergolakan politik negara.Tetapi pada tahun 2015 apabila Mahathir menentang Najib Razak dan kemudiannya menubuhkan Bersatu, beliau tetap kekal setia dengan Umno.Apabila Barisan Nasional kalah pilihan raya umum tahun 2018, beliau amat sedih dan kecewa.Untuk menyedapkan hatinya, saya memberitahunya bahawa kerajaan Pakatan Harapan hanya dapat bertahan sepenggal.Saya mengambil Jepun sebagai contoh apabila Parti Liberal Demokratik (LDP) yang kalah dalam pilihan raya tetapi kemudian dapat kembali berkuasa pada penggal berikutnya.Beliau seronok dengan hujah saya dan menceritakannya pada orang lain.Kesedihannya pun terubat.Mahmud meninggal dunia pada tahun 2019 di usia 81 tahun.Beliau tidak sempat melihat tumbangnya kerajaan PH pada tahun 2020, dan juga kembalinya Umno memegang kuasa.Mula-mula sebagai anggota kerajaan Perikatan Nasional dan kemudian kembali mengetuai kerajaan pada tahun 2021.


DUN Pahang lulus pindaan had umur Adun kepada 18 tahun

Dewan Undangan Negeri (DUN) Pahang meluluskan pindaan Enakmen Undang-Undang Tubuh Kerajaan Pahang (Bahagian Kedua) (Pindaan) 2021 bagi menurunkan had umur warganegara yang layak menjadi ahli Dewan Undangan Negeri (Adun) daripada 21 tahun kepada 18 tahun.Cadangan pindaan had umur terhadap Perkara 19 undang-undang itu yang dikemukakan Menteri Besar Wan Rosdy Wan Ismail dengan Adun Chini Mohd Sharim Md Zain menyokong, diluluskan sebulat suara pada persidangan hari ini.Yang Dipertua DUN Ishak Muhamad berkata hanya Adun Kemayan Mohd Fadhil Osman tidak menghadiri persidangan kali ini atas sebab kesihatan.Pindaan rang undang-undang itu selari dengan pindaan Perlembagaan Persekutuan sebelum ini yang menurunkan umur kelayakan mengundi dari 21 kepada 18 tahun.Sementara itu, Adun Pelangai Adnan Yaakob mengucapkan tahniah kepada kerajaan negeri khususnya kepada Penasihat Undang-Undang Pahang Saiful Edris Zainuddin atas pindaan itu yang disifatkan sebagai prihatin untuk melakukan perubahan supaya selari dengan kerajaan Persekutuan dan tidak menimbulkan masalah pada masa hadapan.“Saya juga berharap lebih banyak undang-undang lain yang sudah lama dikaji atau ditubuhkan sebuah jawatankuasa untuk melihat perkara ini kerana jika dilihat pada ucapan Menteri Besar (Wan Rosdy) sebelum ini, ada akta tahun 1939 yang masih digunakan,” katanya.


Perarakan bendera Israel di Baitulmaqdis cetus kemarahan Palestin

Perarakan Bendera oleh Israel di Baitulmaqdis pada Khamis mencetuskan kemarahan dan kecaman orang awam dan pegawai Palestin, lapor Xinhua.
Puluhan ribu rakyat Israel menyertai perarakan untuk memperingati "Penyatuan Baitulmaqdis" di tengah-tengah langkah keselamatan Israel yang ketat.
Para peserta mengibarkan bendera Israel dan melaungkan slogan anti-Palestin, berarak dari bahagian barat bandar itu melalui Quarter of the Old City Islama sehingga ke Wailing Wall berhampiran Masjid Al-Aqsa.
Jurucakap presiden Palestin, Nabil Abu Rudeineh, memberitahu pemberita di Ramallah di Tebing Barat bahawa Baitulmaqdis hanya akan menjadi ibu negara Palestin yang Merdeka sampai bila-bila.
"Rakyat Palestin mempunyai hak yang sah di Baitulmaqdis, bukan Israel atau Amerika Syarikat (AS)," kata Abu Rudeineh, mengecam perarakan itu sebagai "provokasi dan peningkatan (ketegangan) Israel."
Beliau menganggap kerajaan Israel bertanggungjawab sepenuhnya atas peningkatan ketegangan yang akan membawa kepada lebih banyak permusuhan, bukan sahaja di Baitulmaqdis bahkan di seluruh wilayah.
Agensi berita rasmi Palestin (WAFA) melaporkan bahawa peserta Israel dalam perarakan itu yang dilindungi pegawai polis Israel, menyerang beberapa rakyat Palestin.
Polis Israel turut menahan 10 rakyat Palestin kerana menghalang perarakan.
Pada pagi Khamis, Israel mengerahkan lebih 3,000 anggota polis di seluruh kota Baitulmaqdis untuk memantau perarakan itu, menurut Radio Israel.
Di Semenanjung Gaza, ratusan rakyat Palestin berdemonstrasi berhampiran pagar sempadan antara Semenanjung Gaza timur dan Israel membantah perarakan bendera Israel.
Mereka mengibarkan bendera Palestin dan melaungkan slogan menentang Israel, sambil membakar tayar dan menggantung berpuluh-puluh bendera Palestin di pagar sempadan, kata saksi.
Pemimpin gerakan Jihad Islam Palestin (PIJ), Khaled Al-Batsh, berkata semua bukti sejarah menunjukkan kota Baitulmaqdis adalah milik Islam, Arab dan Palestin.
Tujuh penunjuk perasaan Palestin dilaporkan cedera dan berpuluh-puluh mengalami sesak nafas selepas terhidu gas pemedih mata yang dilepaskan oleh tentera Israel.
Sementara itu ketua biro Hamas, Ismail Haniyeh, yang memerintah Semenanjung Gaza dalam satu kenyataan akhbar berkata: "penggerak entiti Israel untuk melindungi Perarakan Bendera mencerminkan kerapuhan keselamatan Israel."
Haniyeh berkata konfrontasi dengan musuh masih berterusan dan rakyat kita tidak akan berhenti selagi wilayah termasuk Baitulmaqdis dan hak kami tidak dikembalikan."
Nasionalis Israel mengadakan Perarakan Bendera tahunan untuk meraikan apa yang dipanggil "Hari Yerusalem." Israel menguasai Baitulmaqdis semasa perang 1967 dan mengilhakkannya tidak lama selepas itu – satu langkah yang tidak diiktiraf oleh kebanyakan masyarakat antarabangsa.


4 lokaliti di Pahang, 2 di Sabah dikenakan PKPD mulai Jumaat, kata MKN

Enam lokaliti, masing-masing empat di Pahang dan dua di Sabah dikenakan perintah kawalan pergerakan diperketatkan (PKPD) mulai Jumaat hingga 23 September, menurut Ketua Pengarah Keselamatan Negara Majlis Keselamatan Negara (MKN) Rodzi Md Saad.Beliau berkata di Pahang, lokaliti terlibat ialah Kampung Orang Asli Sungai Kiol dan Kampung Orang Asli Tekeh serta Felda Sungai Tekam di Jerantut; Kampung Batu 1 di Jalan Mentakab (Temerloh) dan Felda Keratong 8 (Rompin).Di Sabah pula melibatkan Kampung Ulu dan Kampung Pasir Putih, masing-masing di Putatan.Sementara itu beberapa PKPD di Sabah, Sarawak dan Pahang yang sepatutnya ditamatkan esok, kesemuanya dilanjutkan bagi tempoh sama hingga 23 September.Lokaliti PKPD terlibat ialah Kampung Pengalat Kecil, Papar dan Kampung Lohan Ulu, Ranua di Sabah; Kampung Orang Asli Simpang Arang, Johor Bharu dan Kuarters Pekerja Sri Datai Minag Sdn Bhd, Mukah (Sarawak).Dalam pada itu, PKPD di Kampung Orang Asli Kuala Masai, Johor Bharu ditamatkan hari ini manakala 10 PKPD di Sabah pula ditamatkan esok, masing-masing mengikut jadual ditetapkan.


Kerajaan stabil elak pergolakan dalam pentadbiran, kata PM

Kerajaan yang stabil dan kuat dapat mengelakkan pergolakan dalam pentadbiran yang boleh mengganggu tumpuan terhadap isu penting seperti memulihkan ekonomi, kata Perdana Menteri Ismail Sabri Yaakob.
Beliau berkata pergolakan yang berlaku jika kerajaan tidak memperoleh banyak kerusi pada pilihan raya menyebabkan perdana menteri atau menteri besar perlu memberi tumpuan kepada isu politik sebelum dapat melakukan perkara untuk kepentingan rakyat.
Perdana menteri berkata sebagai contoh, kerajaan Pahang yang ditadbir oleh Barisan Nasional (BN) di bawah pimpinan Menteri Besar Wan Rosdy Wan Ismail amat stabil dan berupaya membawa pelbagai kejayaan termasuk hasil melebihi RM1 bilion.
"Pada awal pentadbiran saya, kita dapat mengawal politik supaya lebih stabil tetapi akhir-akhir ini, sebelum saya membubarkan Parlimen, kerajaan agak tidak stabil dan pelbagai serangan berlaku bukan hanya dari luar tetapi presiden parti yang bergabung dengan kerajaan juga menyerang saya," katanya.
Ismail berkata demikian semasa berucap di Kenduri Keluarga Malaysia sempena Jelajah Aspirasi Keluarga Malaysia (AKM) Pahang di Dewan Jubli Perak Sultan Haji Ahmad Shah pada 29 Oktober yang turut dihadiri Wan Rosdy dan Menteri Kanan Pertahanan  Hishammuddin Hussein.
Justeru, Ismail berkata adalah penting untuk BN memperoleh kerusi yang banyak pada 19 November ini supaya tidak selamanya perlu menjadi "melukut di tepi gantang" dan mengharap sokongan pihak lain seperti yang berlaku sebelum ini kerana hanya memiliki 42 kerusi di Dewan Rakyat selepas pilihan raya umum 2018.
"Bila ada yang ugut nak tekan butang, kita pun dengan semangat Mat Kilau sebelum dia tekan saya tekan dulu dan terbubarlah Parlimen pada 10 Oktober lepas. Tugas kita sekarang adalah untuk membentuk kerajaan baharu yang boleh menjaga kepentingan rakyat.
"Bila kita kalah dahulu, memang sedih tetapi ia memberi peluang kepada semua rakyat Malaysia untuk membuat penilaian kerajaan mana yang lebih bagus.
“Dulu masa BN memerintah, macam-macam dilakukan untuk kebaikan dan ekonomi stabil tapi akhirnya semasa Pakatan Harapan memerintah 22 bulan, rakyat boleh nampak segala kemungkaran dan kemusnahan yang dilakukan oleh mereka," katanya.
Selepas Parlimen dibubarkan, Suruhanjaya Pilihan Raya menetapkan 19 November ini sebagai tarikh pengundian bagi Pilihan Raya Umum ke-15 dengan penamaan calon pada 5 November manakala 15 November ditetapkan sebagai tarikh mengundi awal.


Adam Radlan didakwa lagi kes rasuah JanaWibawa

Timbalan Ketua Bahagian Bersatu Segambut, Adam Radlan Adam Muhammad sekali lagi didakwa di Mahkamah Sesyen Kuala Lumpur hari ini atas pertuduhan meminta rasuah berjumlah RM2 juta berhubung projek Jana Wibawa.
Adam Radlan, 42, yang juga ahli perniagaan mengaku tidak bersalah selepas pertuduhan terhadapnya itu dibacakan di hadapan hakim Azura Alwi.
“Faham pertuduhan dan mohon dibicarakan,” kata tertuduh yang bersut biru.
Mengikut pertuduhan, Adam Radlan didakwa secara rasuah meminta suapan wang berjumlah RM2 juta daripada Lian Tian Chuan sebagai upah untuk tertuduh kerana membantu syarikat Nepturis Sdn Bhd mendapatkan projek Ibu Pejabat Daerah Klang Utara, Selangor daripada Kerajaan Malaysia bernilai RM141 juta.
Kesalahan itu didakwa dilakukan di sebuah restoran di Publika, Damansara sekitar Januari 2022.
Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 atau mana-mana lebih tinggi, jika sabit kesalahan.
Timbalan Pendakwa Raya (TPR) SPRM Farah Yasmin Salleh memohon mahkamah mengguna pakai jaminan RM300,000 dengan dua penjamin yang ditetapkan sebelum ini terhadap tertuduh di mahkamah Shah Alam.
Menurut Farah, tertuduh didakwa di Mahkamah Sesyen Shah Alam pada 22 Februari lepas atas kesalahan menerima rasuah membabitkan projek sama (JanaWibawa).
"Pihak pendakwaan akan memohon supaya kes di mahkamah Shah Alam dan di mahkamah ini dibicarakan bersama.
"Namun, pihak kami masih belum mendapat arahan sama ada kes akan dibicarakan di mahkamah Shah Alam atau mahkamah Kuala Lumpur," katanya yang turut dibantu seorang lagi TPR, Natrah Fareha Rahmat.
Peguam Rajan Navaratnam, yang mewakili Adam Radlan tidak membantah isu jaminan dan memaklumkan kepada mahkamah berhubung syarat tambahan diberikan oleh mahkamah sebelum ini, iaitu anak guamnya perlu melapor diri di pejabat SPRM di Putrajaya sebulan sekali dan pasportnya juga diserahkan kepada mahkamah.
Azura kemudian membenarkan tertuduh mengguna pakai jaminan RM300,000 yang ditetapkan oleh Mahkamah Sesyen Shah Alam sebelum ini berserta syarat tambahan sama selain menetapkan 23 Mac untuk sebutan semula kes.
Pada 21 Februari lepas, Adam Radlan mengaku tidak bersalah di Mahkamah Sesyen Kuala Lumpur atas dua pertuduhan meminta dan menerima rasuah membabitkan projek sama manakala pada 22 Februari, dia juga mengaku tidak bersalah di Mahkamah Sesyen Shah Alam atas dua lagi pertuduhan menerima rasuah berjumlah RM4.1 juta berhubung projek serupa.
Sebelum ini, Timbalan Perdana Menteri Ahmad Zahid Hamidi dilapor berkata projek JanaWibawa ditangguh pelaksanaannya bagi meneliti semula sama ada tatacara perolehannya dibuat mengikut peraturan ditetapkan perbendaharaan.
Menurut Ahmad Zahid yang juga menteri kemajuan desa dan wilayah, penangguhan projek melibatkan nilai RM5.7 bilion itu dibuat kerana terdapat unsur kaedah perolehan dibuat secara tender terpilih atau runding terus.


China dakwa Washington tiada bukti TikTok ancam keselamatan AS

China pada Khamis mendakwa Washington tidak memberikan sebarang bukti bahawa aplikasi perkongsian video Tik Tok merupakan ancaman pada keselamatan negara Amerika Syarikat (AS).
“AS masih belum membuktikan bahawa Tik Tok mengancam keselamatan negaranya,” lapor Anadolu Agency memetik kenyataan jurucakap kementerian luar China Wang Wenbin pada sidang akhbar di Beijing.
Wang menuduh Washington menyebar maklumat salah dan menyekat Tik Tok.
“AS wajar berhenti menyebarkan maklumat salah tentang keselamatan datanya, berhenti daripada menindas syarikat yang berkaitan dan menyediakan persekitaran yang terbuka, adil dan tidak mendiskriminasi peniagaan asing untuk melabur dan beroperasi di AS,” katanya.
Kebimbangan Beijing terhadap kemungkinan tindakan oleh Washington terhadap aplikasi perkongsian video itu muncul selepas pemilik Tik Tok China berkata pentadbiran Biden meminta mereka menjual saham syarikat itu atau berhadapan risiko diharamkan di AS.
“China percaya bahawa keselamatan data tidak boleh digunakan sebagai alat untuk menyalahgunakan konsep keselamatan negara dan kuasa negara untuk menindas syarikat asing,” kata Wang.
Menurut eksekutif platform itu, 60% saham syarikat induk TikTok ByteDance dimiliki oleh pelabur asing, 20% oleh pekerja manakala 20% lagi oleh pengasasnya.


Karier Zahid bakal berakhir jika Umno gagal di PRN Melaka?

Kedudukan Ahmad Zahid Hamidi akan tergugat dalam Umno dan berkemungkinan akan digulingkan sebagai presiden sekiranya parti Melayu itu gagal memenangi Pilihan Raya Negeri (PRN) Melaka, kata penganalisis.Mereka berkata pertembungan “dua kem” Umno di Melaka sehingga menyebabkan Dewan Undangan Negeri (DUN) dibubarkan baru-baru ini memperlihatkan kelemahan Zahid sebagai presiden parti.Pengarah Eksekutif Ilham Centre Hisommudin Bakar berkata PRN Melaka juga akan memberikan impak langsung kepada kepimpinan Zahid dan pemilihan Umno akan didesak untuk disegerakan.“Sekiranya Umno gagal memenangi PRN Melaka kali ini, ternyata ianya memberikan tekanan kepada beliau untuk kekal sebagai Presiden Umno bila mana diadakan pemilihan kelak,” katanya kepada MalaysiaNow.“Mungkinkah ada desakan-desakan untuk beliau berundur?”DUN Melaka dibubarkan pada 4 Oktober selepas empat Ahli Dewan Undangan Negeri (Adun) kerajaan menarik sokongan terhadap Ketua Menteri Sulaiman Md Ali.Empat Adun tersebut ialah Adun Sungai Udang Idris Haron, Nor Azman Hassan (BN-Pantai Kundor), Noor Effandi Ahmad (Bersatu-Telok Mas) dan Norhizam Hassan Baktee (Bebas-Pengkalan Batu).Peristiwa itu menyaksikan tampuk kepimpinan negeri bertukar kali kedua dalam tempoh sepenggal selepas kerajaan Melaka pimpinan Pakatan Harapan (PH) tumbang pada 2020.Pemerhati politik dari Universiti Utara Malaysia, Ahmad Marthada Mohamed berkata, pendirian Zahid yang berubah-ubah berhubung krisis tersebut mencalarkan reputasi beliau.“Beliau yang menyatakan perlunya ada PRN, beliau juga yang nyatakan darurat perlu dilaksanakan untuk elakkan PRN,” katanya kepada MalaysiaNow.“Kedua, konflik dalaman Umno tercetus kerana kelemahan kepimpinan terutama kepimpinan tertinggi.”Perpecahan parti Melayu untungkan PH?Marthada berkata, PH berkemungkinan untuk memenangi semula Melaka sekiranya Umno dan Perikatan Nasional (PN) bertanding secara berasingan.“Di Melaka, ada kawasan-kawasan yang dikatakan hampir pasti dimenangi oleh DAP dan ada kawasan yang mana jika tiada kerjasama antara PN dan Umno, mungkin sukar untuk calon daripada kedua-dua blok ini memenangi kerusi tersebut.“Pertembungan tiga penjuru akan beri kelebihan kepada PH. Ini senario pada PRU14 dan kita akan lihat senario sama jika tidak ada perundingan antara Umno dan PN,” tambah beliau.Menurut Marthada, tuduhan yang dilemparkan berhubung penyelewengan projek pasir di Melaka memberikan kesan terhadap Umno di Melaka memandangkan Idris masih mempunyai pengaruh sebagai bekas ketua menteri.“Bayangkan jika Melaka tidak dimenangi oleh Umno-Barisan Nasional dan tiba-tiba diambil alih oleh PH. Ini akan melemahkan kredibiliti presiden.“Saya percaya sedikit demi sedikit tekanan dapat mula dirasai bermula dengan krisis Umno di Melaka dan kenyataan-kenyataan (pimpinan parti) yang kita lihat tidak sehaluan,” katanya.Menurut Marthada, ketakutan kepada pandemik seperti mana yang berlaku ketika PRN Sabah akan memberi kesan kepada peratusan keluar mengundi di Melaka.“Rakyat juga melihat bahawa PRU akan diadakan juga tidak lama lagi. Tiada sentimen untuk membuatkan rakyat bersungguh-sungguh turun mengundi.“Di Melaka, jumlah pengundi tak ramai. Jika yang turun mengundi pun tidak ramai, ditambah pula dengan undi berpecah, ini pasti akan berikan kesan,” katanya.Hisommudin berkata dalam keadaan peratusan keluar mengundi rendah, tidak mudah untuk PH merampas kembali Melaka.“Kemenangan PH bersyarat, yang memerlukan peratusan keluar mengundi di aras melepasi 85% dengan tiga segmen yang menyumbang kemenangan mereka pada PRU14 lalu kekak iaitu pengundi Cina, pengundi luar dan pengundi muda,” katanya.


Pengundi Ampang tidak senang dengan calon 'pro pemaju'

Minggu pertama kempen bagi Pilihan Raya Umum ke-15 (PRU15) di Ampang semakin rancak dengan rata-rata pengundi mengatakan mereka mula mengenali calon-calon yang bertanding untuk kerusi Parlimen itu.
Tinjauan MalaysiaNow ke kawasan berkenaan mendapati para pengundi masih terkejut dengan sembilan orang calon mahu bertanding bagi kerusi Parlimen berkenaan.
Seorang ahli perniagaan perabot dan ubah suai rumah, Andrew Tan, 63, berkata dirinya tidak hairan Ampang menjadi rebutan dan sasaran banyak parti politik untuk bertanding kerana ianya semakin dikenali sebagai lubuk untung kepada syarikat- syarikat pemaju.
"Ampang sangat sesak dan padat. Tapi kalau ada sedikit sahaja tapak kosong, tunggu sahaja beberapa bulan sudah pasti ada pembangunan yang dibuat.
"Tak kisah lot kedai atau rumah, semuanya pemaju boleh nampak di Ampang sedangkan kami nak cari parkir pun susah. Mereka boleh nampak kawasan nak bina sesuatu.
"Orang Melayu kata, reda. Itulah kami semua di Ampang rasakan sekarang. Redha sahaja," katanya kepada MalaysiaNow ketika ditemui sewaktu tinjauan.
Rakan Tan, Syed Fahmi juga berpandangan sama.
Katanya, puak pemaju tidak akan berasa terlalu selesa dah yakin untuk terus membina hartanah di Ampang sekiranya tiada halangan daripada pihak tertentu.
"Kalau orang yang jaga Ampang suka pemaju, pemaju lagi suka Ampang.
"Tapi rakyat di bawah, suka siapa? Boleh jadi tak suka dua-dua?"
Beliau merujuk kepada penyandang kerusi Ampang Zuraida Kamaruddin yang sebelum ini disebut-sebut sebagai "pro pemaju" ketika menjadi menteri perumahan dan kerajaan tempatan di bawah pentadbiran kerajaan Pakatan Harapan (PH).
Zuraida banyak kali dikritik ketika menaungi kementerian berkenaan kerana dilihat berpihak kepada pemaju melalui pengenalan kempen-kempen perumahan.
Ini termasuk program Malaysia Rumah Keduaku (MM2H) kepada pembeli warga asing dari China dan Hong Kong yang dikatakan mampu merancakkan ekonomi selain menyelesaikan masalah lambakan rumah tak terjual.
Antara kontroversi lain apabila Zuraida didakwa pernah menerima sumbangan sebanyak RM1 juta daripada pemaju yang disenarai hitam kepada NGO Penggerak Komuniti Negara yang dinaunginya pada tahun 2020.
Bagaimanapun, Zuraida bertindak memadam gambar penyerahan replika cek yang dimuatnaik pada media sosial beliau selepas dipersoalkan pelbagai pihak.
Beliau yang menyandang kerusi Parlimen Ampang selama tiga penggal itu akan berdepan Rodziah Ismail (PH), Ivone Low Yi Wen (Barisan Nasional), peguam Sasha Lyna Abdul Latif (Perikatan Nasional) dan Nurul Ashikin Mabahwi (Gerakan Tanah Air.).
Manakala empat pencabar lain ialah Bryan Lai Wai Chong (Warisan), Raveendra Marnokaran (Bebas), Muhammad Shafiq Izwan Mohd Yunos (Bebas) dan Tan Hua Meng (Bebas).
Pengundi tersinggung hati
Seorang peniaga baju di dalam pusat membeli belah di Ampang berkata dirinya dan kejiranan pula berasa "tersinggung" dengan pendekatan kempen yang digunakan oleh calon.
Kata Hidayu Omar, dia sudah muak dengan masalah yang sama perlu dihadapi hampir setiap hari.
Contohnya kesesakan lalu lintas, banjir kilat dan masalah bekalan air yang mengganggu urusan harian penduduk.
Bahkan, ianya berlaku sudah terlalu lama sehingga penduduk tidak lagi ingat bilakah ianya bermula.
"Tiba-tiba calon buat kempen nak 'reset' Ampang. Kenapa sekarang? Sebelum ni kami suarakan masalah yang sama tapi PRU15 baru nak sedar?
"Apa yang YB itu buat selama 15 tahun kalau PRU15 dia mahu reset Ampang? Saya betul marah dah kecil hati," katanya kepada MalaysiaNow.
Hidayu merujuk kepada slogan kempen PRU15 #ResetAmpang oleh Zuraida.
Tambahnya, jarak rumahnya dari Taman Cahaya ke pusat membeli belah hanya kurang daripada 5km tetapi memerlukan lebih 10 minit untuk tiba pada hari biasa dan lebih 15 minit pada hari minggu kerana jalan sesak.
Apabila ditanya tentang isu bekalan air, Hidayu hanya menggelengkan kepala dan tak mahu mengulas lanjut.
Sementara itu, seorang pengundi muda Hafiz Hafifi Hassan pula berkata dia mahukan seorang wakil rakyat yang berfungsi di peringkat dasar dan pembuat polisi.
Terutamanya masalah seperti banjir kilat di hampir seluruh kawasan Ampang.
Jelasnya, wakil rakyat yang hanya aktif ketika musibah melanda tidak layak dilantik menjadi ahli Parlimen.
Sebaliknya, ahli Parlimen perlu bijak menggunakan jawatan yang disandang untuk merangka polisi dan strategi supaya isu banjir tidak lagi berulang.
"Kita bukan nak cari YB tiap kali banjir dia turun basuh selut rumah pengundi.
"Setakat tiap tahun nak turun tolong basuh selut, elok jadi sukarelawan NGO sahaja lah," katanya.
Pada 26 Mei lalu, Zuraida mengumumkan keputusannya keluar Bersatu bagi menyertai Parti Bangsa Malaysia sekali gus mengumumkan kesediannya untuk meletakkan jawatan kementerian.
Beliau berkhidmat dalam tiga Kabinet sejak 2018 di bawah Dr Mahathir Mohamad, Muhyiddin dan Ismail Sabri Yaakob di dua portfolio kementerian iaitu perumahan dan kerajaan tempatan dan perusahaan, perladangan dan komoditi.
Beliau memegang jawatan ahli Parlimen Ampang selama 14 tahun sejak 2008.


SPRM siasat Shafee berhubung cek dari Najib selepas terima aduan pada 2018, kata saksi

Seorang pegawai penyiasat Suruhanjaya Pencegahan Rasuah Malaysia (SPRM) memberitahu Mahkamah Tinggi hari ini bahawa satu aduan dibuat pada 4 September 2018 terhadap peguam Muhammad Shafee Abdullah kerana disyaki menerima dua keping cek berjumlah RM9.5 juta dari Najib Razak.Mohamad Farid Jabar, 37, berkata susulan aduan tersebut, siasatan terhadap peguam itu dibuat mengikut Akta SPRM 2009, Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA) dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA).Saksi pendakwaan kelapan itu berkata hasil siasatan mendapati, Najib telah mengeluarkan dua keping cek masing-masing bernilai RM4.3 juta dan RM5.2 juta ke atas nama tertuduh pada 13 September 2013 dan 17 Februari 2014 semasa perjumpaan di pejabat Perdana Menteri di Putrajaya.Beliau berkata kedua-dua cek itu tidak dibayar di atas nama firma guaman Shafee & Co dan bayaran tersebut tidak dikreditkan ke dalam mana-mana akaun firma guaman.“RM9.5 juta itu merupakan bayaran bagi khidmat nasihat guaman yang diberikan tertuduh kepada Najib, parti dan perdana menteri sebelum ini kerana beliau telah memberikan khidmat guaman kepada klien dari Barisan Nasional atau Umno untuk 46 fail petisyen pilihan raya dari tahun 2004 dan 2006.“Bayaran khidmat guaman sebanyak RM9.5 juta itu merupakan pendapatan terakru yang dikenakan cukai tetapi Muhammad Shafee tidak melaporkan pendapatan itu kepada Lembaga Hasil Dalam Negeri (LHDN),” kata saksi pendakwaan terakhir itu ketika membacakan pernyataan saksinya pada perbicaraan kes Shafee yang didakwa menerima wang hasil kegiatan haram berjumlah RM9.5 juta daripada Najib dan dua pertuduhan membuat penyataan palsu kepada LHDN.Saksi berkata peguam veteran itu juga tidak melaporkan pendapatan RM9.5 juta tersebut sebagai pendapatan tahun kebelakangan yang belum dilaporkan di Bahagian E dalam Borang B Tahun Taksiran 2013 dan 2014.Pada 13 September 2018, Shafee, 70, mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib yang dimasukkan ke dalam akaun CIMB Bank Berhad miliknya.Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.Pendakwaan dikendalikan timbalan pendakwa raya Afzainizam Abdul Aziz manakala tertuduh diwakili peguam Harvinderjit Singh.Perbicaraan di hadapan hakim Muhammad Jamil Hussin bersambung 27 April


Pemantau anti-rasuah desak kerajaan Hungary dedah butiran kontrak setengah bilion dolar kepada ahli perniagaan Malaysia

Badan pemantau anti-rasuah global Transparency International di Hungary (TI-Hungary) mendesak Budapest mendedahkan butiran khusus berkaitan kontrak pembelian peralatan perubatan bernilai lebih dari setengah bilion dolar daripada seorang taikun perniagaan Malaysia tahun lalu.TI-Hungary berkata wujud beberapa persoalan sama ada kontrak-kontrak tersebut diberikan kepada GR Technologies memenuhi peraturan-peraturan ketelusan di Hungary.GR Technologies adalah sebuah syarikat yang diwakili ahli perniagaan Malaysia, Vinod Sekhar yang merupakan rakan rapat Presiden PKR Anwar Ibrahim.“Syarat-syarat ketelusan di Hungary adalah sejajar dengan undang-undang ketelusan Kesatuan Eropah (EU) yang termaktub dalam arahan anti pengubahan wang,” kata Miklos Legati, ketua bahagian hal ehwal undang-undang TI-Hungary kepada MalaysiaNow.Beliau berkata syarat kebebasan maklumat diserahkan kepada kementerian luar Hungary yang merupakan pihak bertanggungjawab menandatangani kontrak dengan GR Technologies.Antara butiran yang dituntut adalah siapakah yang bertanggungjawab memilih GR Technologies sebagai kontraktor, selain perincian mengenai kelayakan syarikat, invois dan bukti pembayaran.“Kami jangka tidak akan ada respons sewajarnya daripada kementerian dan kami bersedia untuk proses mahkamah yang panjang, namun kami akan lihat apa yang bakal berlaku nanti,” tambah Ligeti.Seorang wartawan penyiasatan Hungary baru-baru ini memberikan salinan kontrak kepada MalaysiaNow.Dokumen-dokumen itu diserahkan kepada beliau oleh kementerian luar negeri tahun lalu.Dalam sebuah dokumen tersebut, kerajaan Hungary bersetuju membayar sejumlah AS$559,600,000, atau sekitar RM2.4 bilion kepada GR Technologies.Penerima-penerima bagi pihak ketigaFakta yang menunjukkan Budapest bersetuju membayar fi yang dikenakan GR Technologies kepada pihak ketiga selain persoalan mengenai sama ada kerajaan melalui proses tender terbuka adalah antara kebimbangan yang timbul mengenai kontrak tersebut, kata Ligeti.“Dalam kes ini, tidak jelas bagaimana kerajaan Hungary boleh memilih atau merekrut GR Technologies bagi membekalkan alat bantuan pernafasan dan alatan lain yang berkaitan,” tambahnya.Legati berkata antara kebimbangan lain ialah mengenai beberapa penerima pembayaran daripada pihak ketiga yang diwakili dua syarikat: China-linked Silk Road Development Fund Management Holding Ltd dan sebuah syarikat yang berpangkalan di Singapura, Havelock International (Pte) Ltd.Menurut Legati, undang-undang ketelusan EU menuntut setiap pembayaran kepada pihak ketiga harus turut menyertakan alasan mengapa cara pembayaran begitu dilaksanakan.“Jika tidak ada, transaksi tersebut adalah bertentangan dengan syarat-syarat yang termaktub dalam akta perundangan Hungary mengenai akaun negara, yang menuntut pentadbiran kerajaan dan badan awam lain untuk menjelaskan syarat-syarat dan penerima faedah daripada pembayaran tersebut,” katanya.Legati turut berkata wujud juga persoalan sama ada keabsahan GR Technologies benar-benar disahkan bagi memastikan ia memenuhi syarat-syarat ketelusan.“Menurut undang-undang Hungary ketika ini, kerajaan hanya boleh memberikan kontrak kepada organisasi-organisasi yang disahkan telus dan wang negara hanya boleh diberikan atau diserahkan kepada organisasi yang telus,” katanya merujuk kepada dua undang-undang yang diluluskan oleh kerajaan Hungary ketika ini.Pada Jun, MalaysiaNow melaporkan Vinod, yang mengendalikan rangkaian syarikat dan organisasi di bawah Kumpulan Petra, memperoleh kontrak bernilai berbilion dolar bagi membekalkan alat bantuan pernafasan kepada kerajaan Hungary.Pembelian alat pernafasan oleh Hungary daripada beberapa pembekal mencetuskan perbahasan hangat di negara itu apabila ahli politik dalam kalangan pembangkang menyifatkan rundingan-rundingan kontrak tersebut sebagai tidak jelas dan mengakibatkan bekalan berlebihan.Vinod baru-baru ini mengesahkan kontrak yang diterima beliau tersebut, namun menegaskan “semua urusniaga adalah telus”, sambil menambah dia menerima “peratusan normal” dalam komisen yang diperoleh daripada kontrak tersebut.“Orang beri masa dan tenaga untuk mendapatkannya, dan mereka harus dibayar,” katanya dalam sebuah wawancara bersama sebuah portal berita.“Pada akhirnya, saya akan dapat komisen dan saya akan berikan sumbangan kepada Hungary.”Seorang ahli Parlimen pembangkang Hungary, Vadai Agnes memberitahu MalaysiaNow gesaannya untuk siasatan dilakukan terhadap pembelian tersebut ditolak oleh pendakwa raya.Beliau berkata alat bantuan pernafasan yang dibeli oleh kerajaan terlalu mahal, memberikan contoh bagaimana kerajaan membeli satu unit alat itu dengan harga purata sebanyak 19.8 juta forint (RM270,000), sedangkan pusat perkhidmatan kesihatan Hungary hanya membayar harga purata sebanyak 10.8 juta forint (RM147,000) bagi satu unit.“Dan tidak ada penjelasan mengapa wujud perbezaan harga tersebut daripada kerajaan,” kata Agnes.Dalam pada itu, István Ujhelyi, seorang lagi ahli politik terkemuka Hungary mempersoalkan mengapa pembelian tersebut dilakukan melalui kementerian luar negeri.“Pelik sebenarnya apabila pembelian peralatan kesihatan tidak dikendalikan oleh kementerian kerajaan yang bertanggungjawab untuk penjagaan kesihatan, sebaliknya oleh jabatan hal ehwal luar negeri,” kata Ujhelyi pada Oktober tahun lalu.


Bukan lagi kronisme, bahkan nepotisme

Sejak 3 Januari, rupa-rupanya Nurul Izzah Anwar sudah dilantik sebagai penasihat kanan ekonomi kepada perdana menteri ke-10.
Namun sehingga kelmarin, barulah pelantikan ini diwar-warkan kepada khalayak. Ertinya, sudah hampir sebulan ianya disorok daripada umum.
Yang menjadi polemik, berlakunya konflik kepentingan dalam pelantikan tersebut atau dalam istilah lain; Nepotisme.
Nurul Izzah Anwar yang merupakan anak perempuan kepada Anwar Ibrahim, ditonjolkan ke posisi tersebut.
Hujah yang menjadi sandaran di sini, Nurul Izzah mempunyai merit yang cukup dan beliau tidak mengambil elaun.
Umnosiswa Malaysia menegaskan, hujah yang diguna pakai untuk merelakan nepotisme ini langsung tidak munasabah.
Kami menggesa perdana menteri supaya sekali lagi “walk the talk” untuk memastikan Malaysia mengamalkan ‘good governance’.
Prinsip tata kelola yang baik bukan sahaja melalui slogan bahkan melalui teladan yang ditampilkan.
Wan Muhammad Zuhir Ghazali adalah presiden Mahasiswa Umno Malaysia.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Mahkamah arah bekas ahli Parlimen Klang mohon maaf kepada Zakir Naik

Mahkamah Tinggi Kuala Lumpur hari ini mengarahkan bekas Ahli Parlimen Klang Charles Anthony Santiago membuat permohonan maaf kepada pendakwah bebas Dr Zakir Naik berhubung kenyataannya yang dikaitkan dengan Liberation Tigers of Tamil Eelam (LTTE) pada 2019.
Hakim Akhtar Tahir mengarahkan Santiago memohon maaf selepas mendapati beliau bertanggungjawab memfitnah Zakir.
Dalam penghakimannya, Hakim Akhtar memutuskan kenyataan kedua yang dibuat oleh Santiago dalam ceramah bertajuk Liberation Tigers of Tamil Eelam (LTTE) pada 25 Nov 2019, yang Zakir mendakwa kenyataan Santiago itu telah memfitnahnya, adalah serampang dua mata, walaupun ia dikaitkan dengan Zakir.
“Satu ditujukan kepada polis Malaysia dan kerajaan dan satu lagi ditujukan kepada plaintif.
“Implikasi daripada kenyataan terhadap plaintif itu ialah plaintif mempunyai pengaruh terhadap polis dan kerajaan dalam penahanan dua ahli DAP berkenaan,” katanya.
Hakim memutuskan walaupun mahkamah mendapati kenyataan itu adalah berdasarkan pendapat Santiago, bagaimanapun, ia bersifat spekulatif dan didapati berunsur fitnah terhadap Zakir.
“Mahkamah juga mengambil maklum bahawa kenyataan itu bukannya mencemarkan imej dan reputasi plaintif, sebenarnya telah meningkatkan reputasi plaintif sebagai seorang yang berpengaruh di Malaysia.
“Oleh itu, mahkamah memutuskan bahawa plaintif tidak berhak terhadap sebarang ganti rugi, tetapi oleh kerana kenyataan kedua adalah fitnah, mahkamah mengarahkan defendan memohon maaf secara terbuka atas kenyataan yang dibuat mengaitkan plaintif dengan penahanan kedua-dua ahli DAP itu,” kata hakim.
Sementara itu mengenai kenyataan pertama Santiago yang dibuat secara terbuka terhadap Zakir untuk ceramahnya di Kota Bharu, Kelantan pada 8 Ogos 2019, hakim memutuskan ia tidak memfitnah dan tidak mencemarkan nama baik Zakir.
Zakir dalam ceramah itu, menyampaikan kenyataan sensitif yang menyentuh kaum Cina dan India Malaysia.
Santiago, pada 13 Ogos 2019 mengeluarkan kenyataan sebagai respons kepada ceramah Zakir di Kota Bharu, Kelantan bertajuk, Misconception of Islam by the non-Muslim, dengan menyatakan bahawa ceramah itu berpotensi menyebabkan rusuhan kaum dalam kalangan rakyat Malaysia.
Hakim Akhtar memutuskan bahawa kenyataan media yang dibuat oleh Santiago dalam domain awam memang ditujukan kepada plaintif (Zakir).
Hakim berkata mendengar ceramah plaintif, plaintif juga telah membuat kenyataan yang tidak perlu mengenai orang Cina Malaysia iaitu apabila menyatakan orang Cina Malaysia juga harus diminta meninggalkan negara ini.
“Mahkamah bersetuju dengan kenyataan akhbar defendan (Santiago) bahawa kenyataan plaintif boleh menyebabkan ancaman kepada Malaysia yang berbilang kaum. Malah, mahkamah menyatakan kenyataan plaintif ini telah mendapat teguran daripada Perdana Menteri Malaysia dan ramai ahli politik lain.
“Oleh itu keputusan mahkamah dalam kes ini bahawa kenyataan pertama defendan adalah tidak memfitnah dan sebenarnya satu kenyataan yang berasas dan kenyataan yang adil,” kata hakim itu.


Amanah kesal PN letak syarat ‘tiada kluster mahkamah’ dalam Kabinet Ismail Sabri

Amanah kesal dengan tindakan Pengerusi Perikatan Nasional (PN) Muhyiddin Yassin yang meletakkan syarat dalam menyatakan sokongan terhadap Ismail Sabri Yaakob sebagai perdana menteri.Naib Presiden Amanah Mahfuz Omar berkata tindakan itu tidak ubah seperti sebuah ugutan kepada Ismail oleh PN.“Saya percaya dengan syarat dan ugutan yang dibuat oleh PN kepada Ismail menjadikan Malaysia sedang dipengaruhi oleh politik peras ugut yang bercorak kumpulan Mafia,” dakwanya dalam kenyataan hari ini.“Saya mohon kepada kebawah Duli Tuanku, sebelum membuat keputusan perlu melihat perkara ini sedalamnya demi masa depan kesejahteraan Malaysia yang tercinta.”Mahfuz pada masa sama turut mendakwa, beliau yakin tindakan mengugut juga berlaku kepada Ismail dari kalangan kumpulan presiden Umno.Terdahulu, PN sebulat suara bersetuju mencalonkan Ismail sebagai perdana menteri yang baru secara bersyarat.Muhyiddin menyatakan semua 50 ahli Parlimen daripada parti gabungan PN, iaitu 31 dari Bersatu, 18 PAS dan seorang dari Star sudah menyerahkan surat akuan bersumpah ke Istana Negara termasuk empat ahli Parlimen bebas.Antara syarat itu ialah sekiranya dilantik sebagai perdana menteri, ahli Parlimen Bera itu hendaklah memastikan jemaah menteri yang dilantik terdiri daripada mereka yang berintegriti, beramanah dan bebas daripada sebarang pertuduhan jenayah di mahkamah.Katanya, kerajaan PN di bawah pimpinan beliau juga mestilah meneruskan amalan menghormati prinsip pengasingan kuasa, melindungi kebebasan badan kehakiman dan menjunjung konsep Raja Berperlembagaan.


KPM sahkan hampir 30,000 calon tidak duduki SPM 2022

Kementerian Pendidikan (KPM) mengesahkan hampir 30,000 calon yang direkodkan tidak menduduki peperiksaan Sijil Pelajaran Malaysia (SPM) 2022 adalah termasuk calon persendirian yang berdaftar untuk mengambil hanya satu atau dua mata pelajaran.
Timbalan Menteri Pendidikan Lim Hui Ying berkata mengikut rekod kementerian itu, jumlah tepat sebenarnya adalah sebanyak 29,663 orang daripada jumlah keseluruhan 407,637 calon berdaftar.
Sehubungan itu, katanya tidak timbul soal percanggahan angka dengan jumlah yang disebut Perdana Menteri Anwar Ibrahim semasa Program Cakna dan Dialog Malaysia Madani di Dewan Canselor Tun Abdul Razak Universiti Kebangsaan Malaysia (UKM) baru-baru ini.
"Apa yang dinyatakan bekas menteri pendidikan (Radzi Jidin) bahawa hanya 14,858 atau 3.8% calon tidak hadir peperiksaan itu sebenarnya ialah calon yang berdaftar mengambil enam mata pelajaran termasuk calon persendirian," katanya pada sesi soal jawab di Dewan Rakyat, hari ini.
Beliau menjawab soalan tambahan Roslan Hashim (PN-Kulim-Bandar Baharu) mengenai percanggahan antara angka keciciran pelajar pada SPM 2022 yang disebut perdana menteri dengan data KPM.
Selasa lepas, Anwar mendedahkan seramai 30,000 calon direkodkan tidak menduduki peperiksaan SPM tahun lepas, namun semalam Radzi yang juga ahli Parlimen Putrajaya mendakwa Perdana Menteri memesongkan fakta sebenar tentang jumlah berkenaan.
Sementara itu, Lim berkata KPM akan menambah baik sistem pengajaran dan pembelajaran berasaskan teknologi digital bagi memenuhi keperluan sistem pendidikan pada masa depan.
Katanya, guru-guru akan diberi latihan dan bimbingan dalam mendukung pelaksanaan dasar pendidikan semasa termasuk meningkatkan ilmu dan kemahiran dalam aspek pendigitalan pendidikan selain digalakkan untuk membangunkan kompetensi secara kendiri bagi memenuhi keperluan dalam melaksanakan tugas.
“Berdasarkan statistik dalam Sistem Pengurusan Latihan Kementerian Pendidikan Malaysia (SPLKPM) hingga 31 Mei 2023, sebanyak 1,789 latihan berkaitan digital atau ICT telah dilaksanakan,” katanya.
Menurutnya, kerajaan juga turut menyediakan 50,000 komputer riba kepada sekolah dan institusi pendidikan di bawah KPM bagi membantu guru mendidik selaras dengan arus pemodenan teknologi digital.
Mengulas lanjut, Lim berkata KPM turut melaksanakan program khidmat bantu pengintegrasian teknologi pendidikan kepada guru melalui aktiviti perkongsian video, webinar dan tutorial berkaitan dengan kaedah dan pendekatan penggunaan teknologi digital dalam menyampaikan pengajaran yang berkesan.
“Guru yang terpilih untuk memberi khidmat bantu terdiri daripada mereka yang telah diiktiraf oleh Microsoft, Google dan Apple. Kelompok ini dikenali sebagai Guru Peneraju Generasi Digital,” katanya.
Beliau menjawab soalan asal Wee Jeck Seng (BN-Tanjung Piai) tentang bantuan yang disalurkan kepada guru untuk menguruskan pembelajaran secara bersemuka dan dalam talian ketika Malaysia masih berada dalam fasa peralihan endemik Covid-19.


Kementerian wanita laksana pelbagai inisiatif tangani krisis jiwa akibat Covid-19

Kementerian Pembangunan Wanita, Keluarga dan Masyarakat (KPWKM) sudah mengambil pelbagai inisiatif bagi menangani krisis jiwa dan mental yang kian meningkat dalam kalangan masyarakat sekarang berikutan penularan wabak Covid-19 di Malaysia, kata menterinya Rina Harun.Katanya, antara langkah diambil kementerian termasuklah dengan menyediakan beberapa inisiatif seperti menyediakan khidmat aduan dalam talian dengan menghubungi Talian Kasih 15999 atau aplikasi WhatsApp di nombor 019-2615999.“Perkhidmatan ini beroperasi 24 jam setiap hari yang mana talian ini berfungsi sebagai ‘single point of contact’ kepada semua masyarakat untuk mengemukakan sebarang pertanyaan, aduan mahupun permohonan.“Skop perkhidmatan Talian Kasih merangkumi aspek berkaitan penderaan, kaunseling, gelandangan, perlindungan, kebajikan, talian kanak-kanak, pembuangan bayi, perkhidmatan kesihatan reproduktif, masalah sosial remaja dan perkara yang melibatkan kumpulan sasar kementerian,” katanya di Dewan Rakyat, hari ini.Beliau menjawab soalan, Shaharizukirnain Abd Kadir (PAS-Setiu) yang mahu tahu bagaimana kerajaan menangani krisis jiwa dan mental yang kian meningkat dalam kalangan masyarakat yang tertekan kerana kehilangan pendapatan, berjauhan daripada keluarga dan kegelisahan kesan daripada wabak Covid-19.Mengulas lanjut, Rina berkata kementerian juga menyediakan sokongan psikologi tele-kaunseling bagi memberi perkhidmatan kaunseling dan psikologi kepada mereka yang terkesan daripada penularan wabak Covid-19 serta Perintah Kawalan Pergerakan (PKP).Katanya Talian Khas Kaunseling atau perkhidmatan tele-kaunseling ini melibatkan 528 orang kaunselor di bawah Lembaga Kaunselor Malaysia dan Jabatan Kebajikan Masyarakat (JKM) di seluruh negara.“Kita juga memberikan bantuan sokongan ekonomi menerusi peruntukan Program Bantuan Bakul Makanan RM47.43 juta dibelanjakan oleh KPWKM untuk membuat agihan bakul makanan kepada 820,723 Ketua Isi Rumah (KIR) yang melibatkan 3.2 juta Ahli Isi Rumah (AIR) di seluruh negara sehingga November 2020.“Kita juga mempercepatkan bayaran bantuan kewangan bulanan persekutuan oleh JKM yang berjumlah RM1.5 bilion untuk menampung keperluan 498,935 penerima bantuan sehingga Oktober lalu.”Kementerian juga mengecualikan proses kaji semula bantuan dan melanjutkan bantuan kewangan bulanan persekutuan secara automatik kepada semua penerima bantuan sedia ada di seluruh negara.“Kita juga memberikan bantuan khas ibu tunggal di bawah Penjana yang menerima RM300 seorang secara sekali beri atau one off kepada 150,000 orang ibu tunggal yang layak di seluruh negara.Katanya Talian Khas Kaunseling atau perkhidmatan tele-kaunseling ini melibatkan 528 orang kaunselor di bawah Lembaga Kaunselor Malaysia dan Jabatan Kebajikan Masyarakat (JKM) di seluruh negara.“Kementerian juga sudah menyalurkan bantuan khas orang kurang upaya (OKU) di bawah Penjana kepada 188,000 OKU yang berdaftar dan menerima bantuan JKM RM300 seorang secara one off dengan keseluruhan peruntukan RM56.4 juta.”Tambahnya kementerian juga melaksanakan program khidmat bantu di rumah (home help services) yang bercorak reaching out kepada warga emas sepanjang tempoh penularan pandemik Covid-19.“Kita juga membenarkan pengoperasian taska di zon yang dibenarkan sepanjang tempoh PKP serta melaksanakan program berbentuk advokasi seperti panduan menangani tekanan perasaan, aktiviti kekeluargaan secara maya dan panduan penjagaan kesihatan melalui pelbagai medium seperti media sosial, media elektronik dan media cetak dalam menangani isu tekanan mental.”Katanya, semua itu perlu berikutan kajian dilakukan badan bukan kerajaan (NGO) pada bulan September 2020 menunjukkan 74.5% daripada 3,500 responden bersetuju bahawa PKP memberi kesan kepada kesihatan mental.Malah katanya kajian KPWKM mendapati sokongan sosial antara mekanisme untuk mengurangkan kadar tekanan yang dihadapi oleh mereka yang terkesan secara langsung oleh ancaman pandemik Covid-19.


Belanjawan Anwar gah pada slogan tapi tak begitu manfaatkan negara, kata badan pemikir

Sebuah badan pemikir ekonomi mengkritik Belanjawan 2023 yang dibentangkan semula Anwar Ibrahim Jumaat lepas, mengatakan ia cuma sedap didengar tetapi tiada sebarang strategi komprehensif untuk pembaharuan cukai.
Center for Market Education (CME) berkata naratif kerajaan untuk "mencukai orang kaya" dengan meningkatkan kadar cukai serta mengenakan cukai barangan mewah mungkin baik untuk politik tetapi tidak akan memberi apa-apa "manfaat sebenar kepada negara".
Ia juga memberi amaran bahawa kerajaan memindahkan beban mengurangkan hutang kepada syarikat dan individu "dengan cukai baru dan boleh dipersoalkan".
"Kami ingin menegaskan bahawa, tanpa disiplin fiskal kerajaan, negara tidak mungkin bergerak ke arah laluan pertumbuhan yang mampan; tambahan pula, cukai baru 'anti-kaya' atau 'anti-perniagaan' hanya akan menjejaskan ekosistem pelaburan tempatan," kata Carmelo Ferlito dari CME.
CME mempersoalkan pengumuman Anwar mengenai suntikan RM500 ke dalam akaun pencarum Kumpulan Wang Simpanan Pekerja (KWSP) yang mempunyai simpanan kurang RM10,000, melibatkan kira-kira RM1 bilion.
"Walaupun ia merupakan kos keseluruhan kerajaan, namun ia tidak memberikan sebarang manfaat sebenar kepada rakyat.
"Ia hanya bersifat populis."
Dalam ucapan belanjawannya, Anwar antara lain memperkenalkan cukai baru terhadap barangan mewah, serta mengumumkan kenaikan cukai pendapatan daripada 0.5% kepada 2% bagi mereka yang berpendapatan lebih RM100,000 hingga RM1 juta.
Ferlito bagaimanapun berkata kenaikan cukai itu mungkin tidak memberi sebarang kesan sebenar selain menunjukkan bahawa kerajaan menjangkakan beberapa kumpulan pembayar cukai menyumbang kepada pendapatan apabila "kerajaan sendiri tidak melakukan apa-apa untuk mengurangkan perbelanjaan".
Beliau juga mempersoalkan mengenai pengenalan cukai keuntungan modal (CGT), berkata ia akan menjejaskan usaha untuk menjadikan Malaysia sebagai destinasi pelaburan yang menarik dalam menghadapi persaingan daripada negara jiran.
Ferlito menyifatkan cukai barangan mewah itu bertentangan dengan sistem percukaian yang saksama.
“Tiada usaha sebenar dibuat untuk melanjutkan asas cukai dengan penguatkuasaan yang lebih baik atau langkah berkesan seperti cukai barangan dan perkhidmatan,” katanya merujuk kepada cukai pengguna 6% yang dimansuhkan oleh kerajaan Pakatan Harapan (PH) sebelum ini pada 2018.
Beliau seterusnya berkata tiada sebarang pakej subsidi bersasar dibentangkan walaupun begitu banyak perbincangan berhubung perkara itu.
"Sebaliknya, jumlah subsidi dan pemberian meningkat, menunjukkan bahawa kerajaan tidak berhasrat untuk bergerak ke arah disiplin fiskal dan belanjawan seimbang, mengalihkan beban mengurangkan hutang kepada syarikat dan individu."


Pemimpin EU setuju larang import minyak Rusia, kekang kemaraan Moscow di Donbas

Pemimpin Kesatuan Eropah (EU) bersetuju larangan lebih dari dua pertiga import minyak dari Russia, bagi mengekang ekonomi negara itu selepas pasukan tentera Moscow mara ke timur Donbas, Ukraine.“Larangan itu bertujuan untuk menghukum Rusia kerana pencerobohan (ke atas Ukraine) sejak tiga bulan lalu, bagi mengurangkan sumber pembiayaan yang besar untuk jentera perangnya,” kata ketua Majlis Eropah Charles Michel dalam tweet.“Bagi meletakkan tekanan maksimum ke atas Rusia untuk menamatkan perang,” katanya.Pemimpin blok 27 negara itu telah bermesyuarat di Brussels bagi merundingkan perjanjian yang telah lama diusahakan EU.Ia diadakan ketika kebimbangan dibangkitkan Hungary dan negara jiran lain yang bergantung dengan bahan api dari Rusia.Michel berkata perjanjian itu juga termasuk rancangan EU menghantar sembilan bilion euro ke Kyiv.Di Ukraine, tentera Rusia meneruskan serangan mereka di Donbas.“Keadaan di Severodonetsk sangat rumit,” kata Gabenor Luhansk, Sergiy Gaiday.Menurutnya, seluruh wilayah itu berdepan pengeboman yang berterusan dari pasukan Rusia – “bom udara, artileri, dan kereta kebal. Semuanya melancarkan serangan”.Ketika Eropah mengumumkan tekanannya ke atas Moscow, Washington mengambil langkah berhati-hati mengenai pembekalan senjata kepada Ukraine.Presiden AS Joe Biden berkata beliau tidak akan menghantar sistem roket ke Ukraine yang mempunyai kemampuan untuk masuk ke wilayah Rusia walaupun Kyiv mendesak supaya senjata sedemikian dihantar selain bantuan ketenteraan AS sejak perang bermula.Di Washington, Biden memberitahu wartawan: “Kami tidak akan menghantar sistem roket ke Ukraine yang boleh menyerang Rusia.”Setakat ini, Ukraine menerima banyak bantuan ketenteraan AS di mana penggubal undang-undang meluluskan pakej bantuan AS$40 bilion (37.1 bilion euro) kepada Ukraine pada Mei.


22.7 juta populasi Malaysia lengkap divaksinasi

Seramai 2,719,106 individu atau 86.4% daripada populasi remaja berusia antara 12 hingga 17 tahun di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan menerusi laman CovidNow, seramai 2,828,401 individu atau 89.9% golongan itu menerima sekurang-kurangnya satu dos vaksin.Bagi populasi dewasa pula, sebanyak 22,714,044 individu atau 97% telah melengkapkan vaksinasi mereka, manakala 23,044,061 atau 98.4% lagi menerima sekurang-kurangnya satu dos vaksin Covid-19.Sementara itu, bagi vaksinasi harian sebanyak 125,927 dos vaksin diberikan semalam melibatkan 4,417 dos pertama, 6,721 dos lengkap serta 114,789 dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 53,960,016 dos.